Abaalondeddwa mu People Power balaze kye b...\nABAVUBUKA mukaaga abagambibwa okuba ababbi ba bodaboda bakwatiddwa e Mukono abasatu ne basindikibwa ku limanda mu kkomera e Kauga. Omwogezi wa poliisi mu Kampala n'emiriraano, Patrick Onyango yagambye nti be baakutte kuliko; Shakul Magambo, Dan Kaggwa, Ali Kaweesa, Derrick Busiku eyeeyita Aaron Wanda, Stephen Kitimbo ne Isaac Kigozi eyeeyita Henry Lubwama ne baggulwako ogw'okubbisa eryanyi ku ffayiro SD 09/14/7/2019.\nAduumira poliisi y'e Mukono, Rogers Sseguya yategeezezza Bukedde nti, Busiku, Kitimbo ne Kigozi baasimbiddwa mu kkooti e Mukono ku Lwokubiri ne bavunaanibwa ogw'okubbisa eryanyi ne baasindikibwa ku limanda mu kkomera e Kauga okutuuka nga August 8.\nAmyuka ssentebe wa disitulikiti y'e Mukono, Stephen Mufuuwa yagambye nti aba boda boda balina okufaayo ku byokwerinda byabwe ate beewale n'okuvuga abasaabaze be bateekakasa mu matumbi budde.\nOno yasiimye omulimu ogwakoleddwa poliisi n'ebitongole byebyokwerinda ebirala. Ono era yasabye abawaabi ba gavumenti n'abalamuzi, ababbi ab'ekika kino baweebwe ebibonerezo ebikakali mu kifo ky'okubata oba okubeeyimirira ate ne bakomawo ne baddamu okutta abantu.\nMoses Musaasizi ssentebe wa ba boda boda e Mukono yatulaze ekifaananyi ky'omu ku babbi ba bodaboda gwe banoonya agambibwa okubba pikipiki e Mityana nga mu kadde kano akolera Kampalane mu bitundu by'e Mukono. Musasizi yategeezezza nti okunoonyereza kwe beekozeemu bakisanze nga bo bennyini aba bodaboda be bebbako pikipiki n'okutta bannaabwe.\nAte Abdul Nsubuga kkansala w'abaliko obulemu mu disitulikiti y'e Mukono yasabye poliisi okwongera okwetegereza bamakanika ba pikipiki abayinza okuba nga be batema sipeeya pikipiki ezibbibwa ne bazitunda mu biwagu.\nBEBABBYEEKO PIKIPIKI BALAAJANA Godfrey Kiguli 28, baamukuba ennyondo ssatu ku mutwe, yagezaako okwerwanako n'ataasa obulamu pikipiki, ssente n'essimu ye ne baabitwala mu June e Luweero. Agamba nti, abatemu, yabasanga mu kkubo ku ssaawa 11:00 ng'obudde busaasaana ne bamusaba okubatwala e Luweero mu ttawuni.\nYagambye nti, bwe yatuuka mu kkoona eririko akaserengeto, pikipiki yagiggyamu ggiya zonna n'eba ng'etambula mpola wano we baamukubira ennyondo ku mutwe bwe yagwa wansi ne bamulumbawo bamumalirize. "Baakozesa ssimu yange ne bakubira aba famire bakime omulambo." Kiguli bwe yategeezezza. Abayise abaamulaba ng'aboyaanira ku kkubo be bamuyamba ne bamutwala mu Racho Hospital e Kasana mu Luweero gye baamuggya okumutwala e Mulago.\nDenis Okwera 23, amaze e Mulago omwezi mulamba. Mutuuze w'e Kamudini mu disitulikiti y'e Ayam. Agamba nti, abaamukuba ennyondo yabaggya ku siteegi nga bamusabye abatwale ku kkanisa emu. Agamba baamubbako pikipik UEV486G kika kya Bajaj Boxer gye yali yaakafuna ku bbanja.\nAgamba nti, zaali ssaawa 12:00 ku makya ng'obudde bukedde. Yagasseeko nti, tamanyi ngeri gye yatuuka mu ddwaaliro wabula yagenda okudda engulu ng'ali mu ddwaaliro lya Atapara gye baamuggye okumutwala e Mulago.\nIbrahim Lwanga ow'e Kavule mu Luweero abatemu agamba yabagwamu adda waka ku ssaawa nga bbiri ez'ekiro wiiki bbiri eziyise. Agamba omusajja eyamukuba ennyondo yali ayambadde essaati ya bbulu.\nYamuyimiriza okumutwalako bwe batuuka mu kifo ekiziyivu n'amusaba ayimirire ekyaddirira kumuka nnyondo ku mutwe. Agamba pikipiki ye nnamba UEO 321G teyaddamu kumanya byagituukako n'okudda engulu yeesanga mu ddwaaliro\nTetuva ku ttakaâ€™\nGiigino emisango emirala egizze giwaabirwa Kabaka ku ttaka


Bukedde Online - Baboye eddagala ly'ebirime ekkyaamu\nPoliisi ekutte ssemaka atemye munne n'okwo...\nABAMINISITULE y'ebyobulimi bazinzeeko amaduuka agatunda eddagala ly'ebirime n'ebisolo ne babowa eddagala erigambibwa obutabeera mu mateeka. Sylvia Nantongo Mutebi, okuva mu minisitule y'ebyobulimi obulunzi n'obuvubi ye yakulembedde ekikwekweto kino ng'ayambibwako poliisi.\nYagambye nti tebakyasobola kugumiikiriza bantu abatunda eddagala erikontana n'amateeka. Yayongeddeko nti eddagala lye basinga okunoonya kuliko eriteekebwa mu bucupa bwa mazzi ne baliguza abalimi.\nEddala kuliko lye bateeka mu bucupa obumaze okukozesebwa nga bukalu nga bakozesa empiso ez'abantu n'agamba nti eryo libeera kkyamu nnyo. Nantongo yagambye nti eddagala erisinga terikola kuba teririna kipimo kituufu, teryanoonyerezebwako era ne bwe liba likoze obulabe bwonna omulimi y'afiirwa.\n"Ekituleese kwe kukebera omutindo gw'eddagala eritundibwa n'abalitunda bennyini okuba nga balina ebisaanyizo. Atunda eddagala alina okuba n'ebbaluwa emukkiriza okulitunda waakiri ng'alina satifikeeti mu byobulimi, Nantongo bwe yagambye.\nYasabye abalimi okulekeraawo okugenda ku maduuka okubapimira eddagala n'abalabula okwegendereza eddagala lye bakozesa kubanga liyinza okukosa obulamu bwabwe obwabulijjo naddala mu kulitabula.\nSylvia Nantongo Mutebi,\nUganda yeegasse ku nsi yonna okukuza olunaku lw'okujjanjaba ebisolo


Bukedde Online - Bannakatemba bakungubagidde Kitaamirike\nOmusumba Lwanga abuulidde Museveni ebiruma...\nBANNAKATEMBA beeyiye mu maka ga munnaabwe, Dick Kitaamirike abadde amanyiddwa nga Nadduli okumukungubagira n’okusiima emirimu gy’alese akoze mu kisaawe kya katemba.\nOmulambo gwa Nadduli gwatwaliddwa mu maka ge e Masooli, nga guggyibwa mu ddwaaliro gye gubadde gukuumirwa okuva lwe yafa nga bakyalinda abamu ku b’eηηanda okuva ebweru. Ku Lwokutaano nnamwandu w’omugenzi, Milly Namukasa yatuuse okuva mu Bungereza gy’abeera okuziika ku bba.\nNadduli eyafi iridde ku myaka 67 yaziikiddwa ku Lwomukaaga ku biggya bya bajjajjaabe e Namulonge. Abadde azannyira mu kibiina ekiyitibwa Ssuubi Entertainment ekikulirwa Ashiraf Ssemwogerere ng’omuzannyo gwabwe gumaze ebbanga nga gulagibwa ku Bukedde TV.\nBannakatemba baayogedde ku Nadduli ng’omuntu abadde n’ekitone eky’amaanyi, era alese atadde ettofaali ddene ku katemba mu Uganda ng’ayita mu kuzannya emizannyo egiyigiriza abantu n’okubasanyusa.\nNadduli katemba amumazeemu emyaka egisukka mu 40 era nga mwe baalabaganira ne mukyala we Milly ye nga yali azannyira mu kibiina kya The Theatricals. Nadduli yafi iridde mu ddwaaliro e Kiruddu oluvannyuma lw’okulumbibbwa obulwadde bw’okusannyalala.\nSheikh Jjemba alumirizza ebiwayi bya Kamoga okutta abasiraamu


Charlotte Mukankusi omukazi atabudde Museveni ne Kagame yaani? - Watchdog Uganda\nOMUKAZI Charlotte Mukankusi Pulezidenti Museveni gwe yayogeddeko mu bbaluwa gye yawandiikidde munne Paul Kagame owa Rwanda, yoomu ku bantu Gavumenti ye Rwanda beenoonya ku misango gy’okugiseketerera saako n’omukulembeze we kibiina ki Rwanda National Congress Kayumba Nyamwasa.\nOno okusinziira ku Pulezidenti Museveni agamba nti yamutuukirira nga amausaba awagire abayekera abaagala okujjako Gavumenti ya Paul Kagame, kyokka n’amutegeeza nga bwataali mwetegefu kukolagana n’abantu bayinza kuleetawo butali butebenkevu mu Ggwanga ery’omuliraano.\nMukankusi yali mubaka wa Rwanda e Buyindi gye yava n’akola emirimu egy’enjawulo e Rwanda n’afuna ssente mpitirivu.\nNg’amaze okufuna ssente ezo yatandika obutakwatagana bulungi ne Gavumenti ya Rwanda era waayita ekiseera kitono ate bba n’atemulwa mu ngeri eyalimu ebibuuzo eri Gavumenti.\nMu 2008 Gavumenti ya Rwanda yamuggulako emisango nti, yafera kkampuni y’Abayindi eya Angelique International n’agiguza ekyapa kya Gavumenti. Wabula kigambibwa nti, emisango gino mijingirire.\nMukankusi n’omugagga Tribert Rujugiro Ayabatwa nannyini kkampuni ya Meridian Tobacco Company esuubula taaba mu Arua, be bantu enzaalwa y’e Rwanda ababiri Gavumenti ya Kagame be yaloopera Museveni nga babalumiriza okwenyigira mu buyeekera era nga baagala Uganda eyimirize bizinensi zonna abantu abo ze bakola mu Uganda.\nKagame yatuma Frank Mugambagye omubaka wa Rwanda mu Uganda n’asisinkana Museveni okumuloopera abantu abo ababiri be bakissaako nti bawagira ekibiina ky’abayeekera ekya Rwanda National Congress (RNC).\nEbbaluwa Museveni gye yawandiikidde Kagame nga March 10, 2019 annyonnyola nti ababiri bano yabasisinkanye.\nMukankusi yakkirizza okubeera nti yeegatta ku bayeekera aba RNC abalwanyisa Kagame kyokka Rujugiro yabyegaanye nti ye talina kigendererwa kuyingira byabufuzi yeekolera ssente.\nMukankusi ekimu ku by’asinga okumunyiisa kwe kubeera nti Gavumenti ya Kagame ng’eggyeeko okumuyigganya ye ng’omuntu, ate mu 2012 baatemula bba Alphonse Rutagarama.\nKigambibwa nti Rutagarama yattibwa oluvannyuma lw’okugaana okuyingira ekitongole ky’amagye ekikessi ekya Directorate of Military Intelligence (DMI) e Rwanda.\nCharlotte Mukankusi munnansi wa Rwanda yazaalibwa 1970 okusinziira ku bifaananyi ebiraga paasipooti ye ey’abakungu Gavumenti ya Rwada gye yali emuwadde.\nKati aliira ku nsiko oluvannyuma lw’okutabuka ne pulezidenti Paul Kagame.\nOluvannyuma lw’okutemulwa kwa bba Alphonse Rutagarama mu 2012, enkolagana ye ne Kagame yasasika.\nOmukazi ono y’addirira Gen. Kayumba Nyamwasa mu RNC era y’akola ku nsonga z’abakungu.\nShaken but not stirred: With a first round win against BoU, his Kingdom Mall nearing completion and 5-Star Entebbe Hotel in the Offing, Sudhir Ruparelia makes a big come back


GEYEENA KYEKI? ERA ERI LUDDA WA?\nOmuyizi w'essomero omu awatali kufaayo yayingira mu ssomero n'akuba amasasi era n'atta bayizi banne bangi be yali asoma nabo. Ng'ajjukidde obusungu omusajja eyali agobeddwa okuva ku mulimu, yayingira mu kifo kye yali akoleramu n'akuba emmundu mukama we eyali abakulira ku mulimu. Omukyala omuzadde yateeka abaana be babiri mu motoka n'agisindika mu nnyanja n'esaanawo.\nAbantu nkumi na nkumi abattibwa mu mikolo egy'okulongoosa egy'ebika ku nsi. Ensonga ettisa abantu bano z'entalo ez'edda ezimaze emyaka n'ebisiibo ez'enjawukana wakati w'amawanga. Abasajja, n'abakyala awamu n'abaana n'amabuje battibwa, basalibwamu, bakubibwa era ne basobezebwako olw'empaka.\nOkubonereza abantu ng'obawa ekibonerezo eky'okufa olw'emisango gino egy'ekikafiiri, egy'okutugumbula abantu, abantu bangi bakivumirira. Abantu bangi abawakanya ekibonereza eky'okuttibwa boogerera waggulu nga bakiyita ekikolwa ekitali kya buntu, "omukolo ogw'ekikafiiri." Beebuuza nti abantu bano abatta abantu baba bassusse okulokolebwa?\nNkola ki ey'obuntu esingira ddala obulungi ey'okutta abasingiddwa emisango egy'obutemu? Kutuula ku ntebbe ey'amasannyalaze? Abantu abamu balowooza nti okumuyingiza akaayiso akalimu eddagala ery'obutwa ke kataluma nnyo. Abalala bagamba nti omuntu afa mangu nnyo bw'omutuga obutuzi.\nNaye mu kukubaganya ebirowoozo kuno kwonna okw'okusaasira ku kibonerezo eky'okufa, naye waliwo okubonaabona okulala okusigaddewo okutafiibwako muntu yenna. Tewali n'omu awa ekirowoozo nti abatemu abo, abatta obulamu bwa bannabwe mu bukambwe bateekwa nabo babonyaabonyezebwe mu bulumi nga bookebwa n'omuliro okutuusa okufa. Tewali n'omu aleeta ekirowoozo nti omutemu ateekwa ayokebwe mpola okutuusa okufa.\nNaye abakristayo abeesigwa bangi bagamba nti Kitaffe ow'omu ggulu ajja kukola n'ekisinga ekyo obubi. Bagamba nti; aboonoonyi bateekwa okubonyaabonyezebwa, basobole okusasula ebibi byabwe.\nEkirala ekisingako awo, balaga ekifaanayi eky'ekifo Katonda w'asalira omusango okuba ekifo eky'okubonyaabonya okutakoma.\nBwe kiba bwe kityo olwo bwenkanya ki Katonda bwalina eri ababi? Omusango gw'okufa kwabwe kuyingira kutya mu butuukirivu ne mu kwagala kwa Katonda? Leka tunoonye eky'okuddamu mu Bayibuli:\n1. ENNAKU YA YESU ESEMBAYO ESINGIRA DDALA OBUBI\nOkumala emyaka nga 6,000, Katonda abadde nga yeegayirira abasajja n'abakazi nti:\n"Nga bwe ndi omulamu, bw'ayogera MUKAMA Katonda, sirina ssanyu lye nsanyukira okufa kw'omubi; wabula omubi akyuke ave mu kkubo lye abeere omulamu." - Ezeekyeri 33:11.\nOmusaalaba gwa Yesu gwalaga okwagala bwe kwenkana Katonda ky'ayagala okulokola omuntu. Yesu bwe yakaabira ku musaalaba nti:\n"Kitange, basonyiwe; kubanga tebamanyi kye bakola," 'abikkula obulumi obwali mu mutima gwe (Luka 23:34). Ekyaddirira mu bwangu ddala, n'afa era abantu abamu bakkiriza nti, yakutuka omutima n'afa (Yokana 19:30,34).\nNaye awamu n'okulaga okwagala kwa Katonda kuno okw'amaanyi abantu tebagenda kukyukira Yesu. Ekiseera ekibi kye kinamala nga kifuga ensi eno gye kinaakoma, okugenda nga kyongera ku nnaku y'omuntu. N'olwekyo ekibi kiteekwa okuzikirizibwa. Katonda ateekateeka atya okukomya ekibi?\n"Naye olunaku lwa Mukama waffe lulijja nga mubbi; eggulu lwe lirivaawo n'olw'okuwuuma okunene n'ebintu eby'obuwangwa birisaanuuka olw'okwokebwa okungi, N'ENSI N'EBIKOLWA EBIGIRIMU BIRISIRIKKA." - 2 Petero 3:10.\nEky'enkomerero, Katonda ateekwa okulongoosa ensi yonna okugiggya mu bubi era ekibi akikomye. Abantu abo abeesibye ku kibi, ekirivaamu bagenda kuzikirizibwa n'omuliro ogwo ogwateekerwateekerwa okwokya Setaani ne bamalayika be n'ekibi okukiggya ku nsi eno. Nga kiriba kiseera kya bulumi eri Yesu okulaba ng'omuliro gwokya abantu abo be yajja okufiirira abalokole.\n2. GEYEENA ERYAKIRA LUDDAWA ERA MU KISEERA KI?\nKino kikonagana n'endowooza eri mu bantu abamu, abagamba nti mu kiseera kino Katonda alina ekifo ekiyitibwa Geyeena ekyaka omuliro abantu aboonoonyi gye bagenda nga bamaze okufa. Geyeena egenda kubeerawo ensi eno bw'erifuulibwa ennyanja ey'omuliro. Katonda akyalinze okuwa abantu ababi ekibonerezo okutuusa ku lunaku olw'omusango ogw'enkomerero ogugenda okubeerawo ku nkomerero y'emyaka 1,000 (Kubikkulirwa 20:9-15).\n"Mukama waffe amaanyi okulokola abatya Katonda mu kukemebwa, n'okukuuma abatali batuukirivu okutuusa KU LUNAKU OLW'OKUSALIRWAKO omusango, babonerezebwa." - 2 Petero 2:9.\nMu kiseera ky'ekimu alirongoosa ensi yaffe eno n'omuliro ogulongoosa.\n"Eggulu n'ensi ebiriwo kaakano, bikuumibwa okutuusa ku LUNAKU OLW'OKUSALA OMUSANGO N'OKUZIKIRIZA kw'abantu abatatya Katonda." - 2 Petero 3:7.\nKatonda tateekerateekeranga muntu yenna okukkomekereza obulamu bwe mu nnyanja ey'omuliro. Naye abantu bwe bagaana okwawuukana ne Setaani era ne beenywereza ku bibi byabwe, eky'enkomerero bateekwa okufuna ekyo ekiriva mu kulondawo kwabwe.\n"Awo aligamba n'abo abali ku mukono gwe ogwa kkono nti: muve wo wendi mmwe abaakolimirwa mugende mu muliro ogutaggwaawo OGWATEEKERWATEEKERWA SETAANI NE BAMALAYIKA BE." - Matayo 25:41.\nOkusinziira ku njigiriza ya Yesu Geyeena eribaawo ddi?\n"Kale ng'engano ey'omu nsiko bw'ekung'anyizibwa bw'eyookebwa mu muliro; bwe kityo bwe kiriba KU NKOMERERO Y'ENSI. Omwana w'omuntu alituma bamalayika be, nabo BALIGGYAMU mu bwakabaka bwe EBINTU BYONNA EBISITTAZA N'ABO ABAKOLA OBUBI, BALIBASUULA MU KIKOOMI EKY'O MULIRO: mwe muliba okukaaba amaziga n'okuluma obujiji." - Matayo 13:40-42.\nEng'ano ey'omu nsiko, abakozi b'obubi, tebagenda kwokebwa okutuusa ng'enkomerero y'ensi emaze okutuuka. Ng'omusango guno tegunaba kusalibwa, ensi yonna, n'eggulu biteekwa okumala okukakasibwa nti Katonda yali mwenkanya mu nkolagana ye na buli muntu. Nga bwe kinnyonnyolwa mu Mulagirizi No. 22, olutalo olunene wakati wa Kristo ne Setaani. Setaani abadde agezako okukakasa eggulu lyonna n'ensi yonna nti ekkubo ery'ekibi ly'ekkubo erisingiko obulungi; nga ne Yesu abadde akiraga nti ekkubo ery'obuwuulize ky'ekisumuluzo ekituusa ku bulamu obumatiza.\nKu nkomerero y'emyaka 1,000, okulaga kuno kugenda kukomekkerezebwa mu kusala omusango gwa Setaani, ne bamalayika be, gattako n'abantu aboonoonyi. Ng'ebitabo bimaze okubikkulibwa ebiraga ekitundu buli muntu kye yakola mu muzannyo guno omunene, Katonda agenda kusuula Setaani, okufa, amagombe, awamu n'abo bonna "amannya gaabwe agatasangibwa nga gawandiikiddwa mu kitabo eky'obulamu\nmu nnyanja ey'omuliro" (Kubikkulirwa 20:14-15). Okusinziira ku lunyiriri oluddirira olwa Kubikkulirwa 21:1, nga Katonda amaze okulongoosa ensi okuva mu kibi n'omuliro, agenda kutonda "eggulu eriggya n'ensi empya."\n3. GEYEENA EGENDA KUMALA KISEERA KI NG'EYAKA?\nAbakkiriza bangi abalina ekirowoozo ekigamba nti omuliro gwa Geyeena gwa kubeerawo emirembe gyonna, era ne guvaamu okubonaabona okw'emirembe gyonna. Leka tutunuulire n'obwegendereza ku kyawandiikibwa ekinnyonnyola engeri Katonda gy'ayisaamu ekibi n'aboonoonyi:\n"Ng'awalana eggwanga abatamanyi Katonda, n'abo abatagondera njiri ya Mukama waffe Yesu, ABALIBONEREZEBWA, KWE KUZIKIRIRA EMIREMBE N'EMIREMBE okuva mu maaso ga Mukama waffe ne mu kitiibwa ky'amaanyi ge." - 2 Abasessalonika 1:8,9.\nNsaba weetegereze ekigambo "okuzikirira okw'emirembe n'emirembe." Amakulu gaakyo si ge gamu n'ekigambo "okubonabona okw'emirembe gyonna." Mu bwangu, kino kitegeeza ekikolwa eky'okuzikiriza kwakyo kwa mirembe n'amirembe. Ekikolwa kya kufa mirembe gyonna, Petero yayogera ku lunaku olw'omusango "n'okuzikirira kw'abantu abatatya Katonda" (2 Petero 3:7).\nOkusinziira ku Yesu, "Omwoyo n'omubiri, byombi byakuzikirizibwa mu Geyeena" (Matayo 10:28). Mu kubuulira kwe Yesu ku lusozi, yayogera ku mulyango omufunda "ogutwala abantu mu bulamu," era ne ku kkubo eggazi "eritwala abantu mu kuzikirira" (Mataayo 7:13,14). Mu Yokana 3:16, Yesu annyonnyola nti Katonda "yawaayo omwana we omu yekka," abo abamukkiriza baleme "okubula, naye babeere n'obulamu obutaggwaawo." Yesu atulaga enkomerero za mirundi ebiri, obulamu obutaggwaawo oba okuzikirira - so si okwokebwa emirembe gyonna. Tusobola okukubira nti Geyeena erivaako okufa era n'okuzikirira kw'ababi eriko ekikomo.\nOkuyita mu byawandiikibwa byonna mulimu obubaka obutegeerekeka obulungi obututegeeza nti ababi balizikirizibwa.\n"Naye ezzadde ly'omubi lirizikirizibwa" (Zabbuli 37:28), "Balizikirizibwa" (2 Petero 2:12), "Baribula; balibulira ddala mu mukka" (Zabuli 37:20). Omuliro gugenda kubafuula vvu (Malaki 4:1-3). "Empeera y'ekibi kwe kufa," so si bulamu obutaggwaawo mu muliro gwa Geyeena; so nga "ekirabo kya Katonda bwe bulamu obutaggwaawo" (Abaruumi 6:23).\nEkigendererwa ky'ekibonerezo ekisembayo mu muliro gwa Geyeena kwe kuggyawo ekibi mu ggulu lyonna n'ensi, so si kukuuma kibi emirembe gyonna. Kizibu ddala okuteebereza nti Kristo oyo y'omu yakaabira okufa kwa Yerusaalemu eyali ey'omutawaana era n'asonyiwa abo abaamukomerera okutuusa okufa, yandisobodde okumala ekiseera kye eky'emirembe n'emirembe ng'atunuulira okubonaabona kw'abantu abazikirizibwa.\nGeyeena awatali kubuusabuusa aliko enkomerero. Ku nkomerero y'emyaka 1,000, Katonda agenda kutonyesa omuliro okuva mu bire, era aggyewo Setaani, ne bamalayika be, era n'abantu ababi abaguggubira mu bibi byabwe. "Omuliro" ne guva "mu ggulu okukka wansi ne gubazikiriza" (Kubikkulirwa 20:9).\nOkusinziira ku njigiriza ya Yesu, omuliro guno "teguzikira" (Matayo 3:12). Tewali muntu muzikiriza wa muliro alisobola okuguggyawo okutuusa nga gumaze okukola omulimu gwagwo ogw'okuzikiriza.\nKatonda asuubiza nti; okuva mu muliro guno ogulongoosa, agenda "kutonda ensi empya" omwo, "emitawaana egy'oluberyeberye tegirijjukirwa era nga gyerabiddwa" era nga "so n'eddoboozi ery'okukaaba nga terikyawulirwa omwo" (Isaaya 65:16-19).\nNg'olunaku luno luliba lwa kitalo nnyo! Buli kintu kyonna ekireeta okweralikirira kigenda kuvaawo. Katonda aliggyawo ebiwundu eby'ekibi okuva mu mutima era olwo essanyu lyaffe liriba lijjuvu.\n4. EKIGAMBO "EMIREMBE N'EMIREMBE" MU BYAWANDIIKIBWA EBITUKUVU\nMu Matayo 25:41 Yesu ayogera ku "muliro ogutaggwaawo ogwateekerwateekerwa Setani ne bamalayika be." Ekigambo "ogutaggwaawo" wano kitegeeza nti Geyeena ya mirembe ne mirembe? Yuda 7 alaga Sodoma ne Gomola "nga byateekebwawo okuba eky'okulabirako, nga bibonerezebwa n'omusango ogw'omuliro ogutaggwaawo." Kitegeerekeka bulungi nti ebibuga ebyo tebikyayaka mu kiseera kino. Naye omuliro ogwabyokya GWALI ogutaggwaawo ekitegeeza nti ekyava mu muliro ogwo kyali ekikolwa eky'enkomeredde.\nMu 2 Petero 2:6, omulundi omulala, nga tuddamu okusoma ku muliro ogutaggwaawo. Naye mu kyawandiikibwa kino nate kiraga bulungi nti Katonda "bwe yasirissa ekibuga Sodomu ne Gomola n'abisalira omusango ng'abizikiriza ng'assaawo eky'okulabirako eri abo abagenda obutatya Katonda." Abantu abatatya Katonda ab'omu Sodoma ne Gomola tebakyali mu bulumi, baafuuka dda vvu ebbanga ddene eriyisewo. Naye era omuliro ogwo ogwabookya gwali "ogutaggwaawo" nga kitegeeza nti ekikolwa ekyavaamu - kyali okuzikirira okutagenda kuvaawo.\nOlw'okubanga ekitabo kya Kubikkulirwa kikozesa olulimi olutegeerekeka olw'obubonero, ebitundu byakyo ebimu tebitegeerwa bulungi. Eky'okulabirako: Kubikkulirwa 14:11, kyogera ku bantu abagenda okuzikirizibwa nti: "N'omukka ogw'okubonyaabonyezebwa kwabwe gunyooka emirembe n'emirembe." Kino kiwulikikanga okubonaabona okutakoma. Naye era ka tuleke Ebyawandiikibwa binnyonnyole byawandiikibwa binnabyo.\nKuva 21:6, Kyogera ku muddu okuwummulibwa okutu ng'akabonero akalaga nti yalina okuweereza Mukama we "emirembe n'emirembe." Mu nsonga eno, "emirembe n'emirembe," kiba kitegeeza ekiseera eky'omuddu eky'omu maaso ky'anaawangaala. Yona, eyamala ennaku essatu zokka, n'ebiro bisatu mu lubuto lwa lukwata (Matayo 12:40) kimwogerwako nti yalubeeramu "emirembe gyonna" (Yona 2:6). Tewali kubuusabuusa ennaku esatu ze yamala mu kizikiza eky'olubuto lw'eky'ennyanja kyamufaananira nga emirembe gyonna.\nN'olw'ekyo tuteekwa okubeera abeegendereza engeri ebyawandiikibwa ebitukuvu gye bikozesa olulimi olw'obubonero era n'olw'ebitontome. Omukka ogunyooka emirembe gyonna okuva mu nnyanja ey'omuliro y'engeri etegeerekeka okunnyonnyola okuzikirira okw'emirembe gyonna. Kubikkulirwa 21:8, kitutegeeza bulungi nti ennyanja eyaka n'omuliro n'ekibiriti "kwe kufa okw'okubiri." Geyeena aliko enkomerero ye. Abantu ababi ba kwokeebwa; era bazikirizibwe.\n5. LWAKI WATEEKWA OKUBEERAWO GEYEENA\nKu luberyeberye Katonda yatonda ensi nga etuukiridde. Naye ekibi bwe kyayingira ne kireeta okuzikiriza, okuvunda awamu n'okufa. Singa olw'eggulo olumu okomawo awaka n'osanga nga ennyumba yo bagibbye era ng'eyonooneddwa, nawe onogireka ng'efaanana bw'etyo emirembe gyonna? Mu butuufu si bwe wandikoze. Wandijeeze n'oggyawo obujama n'ebisasiro, n'oginaaza yonna era n'ossuula ebweru ebintu byonna bye baayoonoonye. Ne Katonda ajja kukola ekintu kyekimu. Ajja kukola ku bubi bwonna era n'obwonoonefu bwonna obw'ekibi omulundi gumu, era atonde ensi empya mu kifo ky'enkadde.\nEkigendererwa kya Katonda okulongoosa ensi eno n'omuliro, kwe kuteekateeka ekkubo ery'ensi etuukiridde eyo abatukuvu mwe banaabeera.\nNaye Katonda alina obuzibu bungi, kubanga ekibi tekyayonoona nsi yokka, naye kyayonoona n'abantu bennyini. Ekibi kyayonoona enkolagana yaffe ne Katonda ate era n'eri bantu banaffe. Olulyo lw'omuntu lugenda mu maaso n'endwadde ey'okwonoona abaana abato, obutemu, okuyita obukunya awamu n'endwadde endala nnyingi ez'Omwoyo. Katonda ateekwa olunaku olumu okuzikiriza ekibi; kubanga ekibi kyonoona abantu. Obuzibu bwa Katonda buli nti: asobola atya okuggyawo endwadde enzibu ey'ekibi okuva mu nsi ate n'atazikiriza bantu bonna abayonoonebwa ekibi? Okumalawo omutawaana guno ye kwe kuteeka endwadde ey'ekibi ku mubiri gwe; n'akkiriza obulwadde obw'ekibi okumuzikiriza ye ku musaalaba. Nga n'ebyavaamu bye bino:\n"Bwe twatula ebibi byaffe ye wa mazima era mutuukirivu okutusonyiwa ebibi byaffe, N'OKUTUNAAZAKO BYONNA EBITALI BYA BUTUUKIRIVU." - 1 Yokana 1:9.\nOmutawaana ogw'okumalawo ekibi, ekyo Katonda agaba kya bwerere eri abantu bonna. Naye ekinakuwaza kye kino abantu bakyekutte ku ndwadde ey'ekibi. Era Katonda tagenda kuwaliriza muntu yenna okulonda ekkubo lye ery'obulamu obutaggwaawo. Abo abagaana ekkubo lye ery'obulamu ery'okumalawo omutawaana gw'ekibi, eky'enkomerero bagenda kuzikirizibwa ne ndwadde eyo. Ensonga ey'amazima ebeezesawo Geyeena y'eno nti:\n"Kubanga bwe nnayita temwayitaba, bwe nnayogera temwawulira; naye ne mukola ekyali ekibi mu maaso gange ne mulonda ekyo kyesasanyukira." - Isaaya 65:12.\nAbo aboonoonyi abalondawo okwejja ku Yesu, bagenda kukizuula nti eky'okukola kyokka ekirala kye balina kwe kufa.\n6. OKUZIKIRIRA KIRIKUFIIRIZA KI?\nNewankubadde ng'ebyawandiikibwa tebiyigiriza nti omuliro gwa Geyeena guvaamu okubonaabona okutakoma. Naye bituwa ekifaananyi nti kintu kya ntiisa okuzikirira. Aboonoonyi bagenda kufiirwa obulamu obutaggwaawo. Nga kiriba kigambo kya ntiisa ya kitalo, okukitegeera nti essanyu ery'obulamu obutaggwaawo nga bali wamu ne Katonda bibavudde mu ngalo era nti tebagenda kuddayo kufuna essanyu ery'okwagala okw'oluganda okutuukiridde okuyita mu myaka, emirembe gyonna.\nKristo bwe yali awanikiddwa ku musaalaba ng'ebibi by'ensi bimwawudde ne Kitaawe, yawulira obulumi obw'okubula emirembe n'emirembe. Ng'aboonoonyi batunuulidde ekizikiza ekikutte ekiri ku mitwe gyabwe nga balaba kuzikirira kwerere okw'emirembe gyonna. Bateekwa okufa nga tebalina ssuubi ery'okuzuukira okw'okubiri. Ate mu kiseera kyekimu ne balaba engeri gye baasindikanga eri Kristo, buli kaseera bwe yasemberanga gye bali okubalaga okwagala kwe. N'ekyenkomerero ne bafukamira ku mavviivi gaabwe era ne bakakasa obwenkanya n'okwagala kwe (Abafiripi 2:10,11).\nTekyewuunyisa abawandiisi ba Bayibuli batukubiriza okwanguwa okulonda Kristo era n'okumukaayanira: Agamba bwati:\n"Tubeegayirira muleme okugayaalirira kisa. Katonda kye yabakwatirwa. Kubanga agamba nti: 'Nakuwuliriza mu kiseera eky'okusaasirirwamu, ne nkuyamba ku lunaku olw'okulokokerako.' Laba kaakano ky'ekiseera eky'okusaasirirwa mu, era lwe lunaku olw'okulokolorako." - 2 Ab'ekkolinso 6:1-2.\nNdowooza nti teri mutawaana ogusinga obunene omuntu okwonoona ssaddaaka ya Yesu etegula sente, olw'okulondawo okuzikirira. Ebintu ebibiri ebituli mu maaso gaffe eby'enjawulo bitegerekeka bulungi: Okuzikirira okw'emirembe gyonna - emyaka egy'emirembe gyonna ng'oggyiddwa mu maaso ga Katonda, oba omukwano ogw'emirembe gyonna awamu ne Kristo, omukwano ogwo ogumatiza okwegomba kwaffe kwonna okugenda ewala. Ggwe weerondeddewo ki? Lwaki olwa leero tozuula nkomerero y'obulamu bwo mu Kristo?


Bukedde Online - Omusango gwa CBS gwongezeddwayo\nOmusango gwa CBS gwongezeddwayo\nAbabbira mu takisi bawonye okwokebwa\nKabaka abawadde endokwa zâ€™emmwanyi\nBalooya ba CBS baalumirizza oludda lwa gavumenti olwâ€™okuziimuulaÂ kaweefube yenna gwe bazze bakola okubasisinkana bateese kubanga ebiwandiiko bye babaweereza tebaabyanukula.\nÂ Wabula puliida wa gavumenti, Patricia Mutesi yategeezezza omulamuzi nti aba CBS bakyalemeddwa okussa mu buwandiike ens\nÂ Wabula puliida wa gavumenti, Patricia Mutesi yategeezezza omulamuzi nti aba CBS bakyalemeddwa okussa mu buwandiike ensonga ze baagala okutegeeraganako neÂ gavumenti. Bannamateeka ba CBS, Christopher Adrama ne Jane Akteng okuva mu kkampuni ya Katende, Sempebwa and Company Advocates baategeezezza omulamuzi nti ebiwandiiko okuli ensonga za CBSÂ baabiweerezza dda mu gavumenti.\nÂ Bino byabadde mu ofiisi yâ€™Omulamuzi wa kkooti enkulu, Vincent Zehurikize, balooya bâ€™enjuyi zombi gye baasisinkanye okunnyonnyola omulamuzi we batuuse mu nteeseganya basobole okumalira omusango ebweru wa kkooti.Â Â\nObutafaanana bulijjo abakozi ba CBS lwe beeyiwa ku kkooti buli omusango lwe gubaayo, eggulo wabaddeyo omuntu omu yekka, Wasswa Mukasa eyabakiikiridde. Olutuula lwâ€™omu ofiisi yâ€™omulamuzi lwamaze eddakiika nga 10 zokka omulamuzi Zehurikize nâ€™alwabula okutuuka nga 8 July 2010.Â Â Â\nOmulamuzi okusalawo okwongezaayo omusango okutuusa 8 July kyaddiridde Puliida Mutesi okumusaba abongere obudde obulalaÂ bagezeeko okuteesa, bwe bigaana ku luno, omusango gulyoke gutandike okuwulirwa.\nMu lutuula lwa April, 19 2010 omulamuzi yali awadde gavumenti nâ€™aba CBS nsalessale wa May 17, 2010 okutegeeragana, bwe balemagana omusango gutandike okuwulirwa. Mutesi yagambye nti alina essuubi nti bajja kusisinkana ne balooya ba CBS bateese, olwa 8 July we lunaatuukira bajja kubaako we batuuse.\nOmulabirizi Luwalira abasoomoozezza\nObulumi obungi bukkakkanye na manda\nMinisitule etongozza akuuma akakebera siriimu\nMinisitule etongozza ebyuma ebikebera siriimu mu bawere


Bukedde Online - Bajeti ya 2017/18 ewadde amaka ga Pulezidenti obukadde 551 buli lunaku\nSsente z'abavubuka n'abakadde zisaliddwaak...\nBAJETI empya ey’amaka g’Obwapulezidenti bw’enaaba eyisiddwa Palamenti nga tekyusiddwa, Gavumenti ejja kusaasaanya obukadde 551 buli lunaku okuyimirizaawo amaka gano.\nAmaka g'Obwapulezidenti e Ntebe\nKu bukadde 551 ez’okusaasaanya ku maka g’Obwapulezidenti, kuliko 86,747,134/- ez’entambula ya Pulezidenti munda mu ggwanga mu lunaku.\nBino biri mu kiwandiiko ekya bajeti y’Amaka g’Obwapulezidenti ey’omwaka 2017/18 ogutandika nga July 1, 2018 ekyayanjuddwa Minisita w’Ensonga z’Obwapulezidenti, Esther Mbayo.\nBajeti empya ey’amaka g’Obwapulezidenti ya buwumbi 233 n’obukadde 228 nga mu kiseera kino ababaka ab’akakiiko ka Palamenti akavunaanyizibwa ku nsonga z’Obwapulezidenti bali mu kugikubaganyaako ebirowoozo.\nOkusinziira ku kiwandiiko ekya Bajeti eno, amaka g’Obwapulezidenti gaabaliridde okusaaasaanya obuwumbi 233 mu bintu eby’enjawulo 36 okwetooloolera emirimu egy’Obwapulezidenti.\nEno ye bajeti eyookubiri ey’Amaka g’Obwapulezidenti ey’ekisanja ‘Hakuna Mucezo’ ekya Pulezidenti Museveni kye yatandise mu May 2016 oluvannyuma lw’okuwangula ekisanja ekyokutaano.\nOBUWUMBI 18 ZAAKUTAMBULA KWA PULEZIDENTI EBWERU W’EGGWANGA\nMu bajeti eno, entambula za Pulezidenti n’abakungu ba State House mu mawanga ag’ebweru ziweereddwa omutemwa gwa buwumbi 18 n’obukadde 495.\nKino kitegeeza nti Gavumenti egenda kusaasaanya akawumbi kamu n’obukade 541 buli mwezi ( bwe bukadde 50 n’emitwalo 67 buli lunaku) ku kutambula kwa Pulezidenti n’abakungu be mu mawanga ag’ebweru.\nEntambula za Pulezidenti munda mu ggwanga zissiddwaako omutemwa gwa buwumbi 31 n’obukadde 662 mu bajeti eya 2017/18.\nMu kubala okwangu, entambula za Pulezidenti munda mu ggwanga zigenda kuwemmenta obuwumbi 2 n’obukadde 662 buli mwezi nga zino bw’ozitemaatemamu, kitegeeza nti ensimbi obukadde 86 n’emitwalo 74 ez’omuwi w’omusolo ze zigenda okusaasaanyizibwa buli lunaku ku ntambula za Pulezidenti munda mu ggwanga.\nOBUKADDE 9 ZA BYAKUNYWA N’OKULYA BULI LUNAKU\nEbyokulya n’okunywa mu maka g’Obwapulezidenti biweereddwa omutemwa gwa buwumbi 3 n’obukadde 497 mu bajeti ya 2017/18.\nKino kitegeeza nti mu mwezi, Gavumenti egenda kusaasaanya obukadde 291 n’emitwalo 45 ku by’okunywa n’okulya by’omu maka g’Obwapulezidenti bye baayise ‘Special meals & drinks’.\nSsente ezo bwe zitemwatemwa, kitegeeza nti buli lunaku amaka g’Obwapulezidenti gaakusaasaanya obukadde 9 n’emitwalo 58 ku by’okulya n’okunywa.\nOBUKADDE 19 ZA KUDDAABIRIZA MMOTOKA BULI LUNAKU\nAmaka g’Obwapulezidenti gateekateeka okusaasaanya obukadde 19 n’emitwalo 88 buli lunaku mu kuddaabiriza mmotoka.\nSsente ezo ze zikola bajeti ey’obuwumbi 7 n’obukadde 256 ez’okuddaabirizza mmotoka ez’omu maka g’Obwapulezidenti mu bajeti ey’omwaka 2017/18.\nOmutemwa ogusinga obunene mu bajeti y’amaka g’Obwapulezidenti gwa buwumbi 78 ez’ebigwa bitalaze nga ssente ezo bwe zigabanyaako ennaku 365, kitegeeza nti ebigwa bitalaze bigenda kuwemmenta obukadde 213 buli lunaku.\nWaliwo n’omutemwa gwa buwumbi 38 n’obukadde 400 ez’ebyokwerinda kwa Pulezidenti nga zino bw’ozitemaatema kitegeeza nti obukadde 105 n’emitwalo 20 za byakwerinda kwa Pulezidenti buli lunaku.\nEBY’AMASANYU BYA BUWUMBI 4\nEby’amasanyu n’embeera mu maka g’Obwapulezidenti biweereddwa obuwumbi 4 n’obukadde 707 mu bajeti eya 2017/18.\nSsente ezo bw’ozigabanya mu nnaku 365, kitegeeza nti buli lunaku eby’amasnnyu by’omu maka g’Obwapulezidenti bigenda kuwemmenta obukadde 12 n’emitwalo 89.\nOBUWUMBI 17 ZA NSAKO Y’ABAKOZI\nAmaka g’Obwapulezidenti gagenda kusaasaanya obukadde 46 n’emitwalo 97 buli lunaku ku kusasula ensako y’Abakozi abakola ewa Pulezidenti Museveni.\nSsente ez’ensako y’abakozi zonna awamu ziri obuwumbi 17 n’obukadde 143 mu mwaka 2017/18 nga zino zikola akawumbi kamu n’obukadde 428 buli mwezi.\nOkutendeka n’okubangula abakozi b’omu maka g’Obwapulezidenti kugenda kuwemmenta obuwumbi 2 n’obukadde 95, ze nsimbi obukadde 174 buli mwezi ez’okutendeka n’okubangula abakozi.\nAkakiiko ka Palamenti akakola ku nsonga z’Obwapulezidenti akakulirwa Col. Fred Mwesigye (Nyabushozi) kateekateeka okusisinkana Minisita w’ensonga z’Obwapulezenti Esther Mbayo n’abakungu b’amaka ga Pulezidenti okuyita mu bajeti eyo nga tebannakola lipoota ey’okwanjulira olukiiko lwa Palamenti.\nAbabaka ab’enjawulo beemulugunyizza ku nsimbi ennyingi amaka g’Obwapulezidenti ze gasaasaanyizibwako nga Minisitule ezikola ku mbeera ez’abantu nga Minisitule ey’Ebyobulamu, Ebyobulimi, eby’Ebyenjigiriza n’endala nga bajeti zaazo zisaliddwa kinene.\nOmuwi w'omusolo agenda kusaasaanya obukadde 551 buli lunaku okuyimirizaawo amaka g'Obwapulezidenti\nEnkumbi obukadde 18 ezaasuubizibwa Pulezidenti, mu bajeti bataddemu kakadde 1


Abantu Bakoze Kyonna Ekisoboka Okukomya Okufa: Engeri Okufa Gye Kuliggibwawo\nBISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Latvian Lingala Lithuanian Luganda Luo Luswayiri Luwalabu Macedonian Malagasy Malay Malayalam Maltese Marathi Maya Moore Myanmar Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Venda Vietnamese Wayuunaiki Xhosa Yoruba Zande Zulu\nEBIKWATAGANA N’EBIRI KUNGULU | OMUNTU BW’AFA EBIBYE BIBA BIKOMYE?\nAbantu Bakoze Kyonna Ekisoboka Okukomya Okufa\nEMPULA QIN SHI HUANG\nOMUVUMBUZI PONCE DE LEÓN\nOkufa mulabe wa ntiisa, era tufuba nnyo okumulwanyisa. Bwe tufiirwa omuntu waffe gwe twagala ennyo, tuyinza obutakikkiriza nti afudde. Oba, bwe tuba tukyali bavubuka, tuyinza n’obutakirowoozaako nti tulifa.\nBafalaawo oba bakabaka b’e Misiri ab’edda baafuba nnyo okulwanyisa okufa. Bakabaka abo nga mw’otwalidde enkumi n’enkumi z’abakozi baabwe baamalanga ebiseera bingi nga bagezaako okulwanyisa okufa. Ekyo kyeyolekera ku masiro ge baazimbanga. Naye okufuba kwabwe tekwavaamu kalungi konna.\nBa empula Abakyayina nabo baafuba nnyo okulwanyisa okufa. Bo baanywanga ddagala eryali litwalibwa okubaamu amaanyi ag’enjawulo. Empula Qin Shi Huang yatuuka n’okulagira abasajja be abakugu banoonye eddagala eryandimuyambye obutafa. Naye ebimu ku bintu bye baakolamu eddagala byali bya butwa, era nga kirabika eddagala eryo lye lyamutta.\nMu kyasa ekya 16 embala eno, omuvumbuzi Omusipanisi ayitibwa Juan Ponce de León yatalaaga ebitundu bya Puerto Rico nga kigambibwa nti yali anoonya w’asobola okufuna amazzi agasobola okuzza omuntu obuto. Yeeyongera okunoonya n’atuuka mu Amerika era n’avumbula essaza lya Florida, naye waayita emyaka mitono n’afa oluvannyuma lw’okulwanagana ne bannansi ba Amerika. Kyokka n’okutuusa leero amazzi ago tegavumbulwanga.\nBakabaka ba Misiri, ba empula, n’abavumbuzi, bonna baali banoonya ngeri y’okwewalamu okufa. Ekyo kiraga nti ffenna twagala okuba abalamu emirembe gyonna.\nLwaki tewali muntu ayagala kufa? Bayibuli etuwa ensonga. Eraga nti Omutonzi waffe, Yakuwa Katonda, * “Buli kintu yakikola nga kirungi era yakikola mu kiseera kyakyo. Yateeka mu mitima [gy’abantu] ekirowoozo eky’okubeerawo emirembe gyonna.” (Omubuulizi 3:11, NW) Ffenna twandyagadde okunyumirwa obulamu ku nsi emirembe gyonna, so si myaka nga 80 gyokka.—Zabbuli 90:10.\nLwaki Katonda yateeka mu mitima gyaffe “ekirowoozo eky’okubeerawo emirembe gyonna”? Kutukookoonya bukookoonya? Katonda tayinza kukola bw’atyo. Asuubiza nti okufa kujja kukoma. Enfunda n’enfunda Bayibuli eraga nti Katonda ajja kuggyawo okufa, awe abantu obulamu obutaggwaawo.—Laba ebyo ebiri wansi w’omutwe: “ Okufa Kujja Kuggibwawo.”\nYesu kennyini yagamba nti: “Okusobola okufuna obulamu obutaggwaawo kibeetaagisa okukumanya ggwe Katonda omu ow’amazima n’oyo gwe watuma Yesu Kristo.” (Yokaana 17:3) N’olwekyo, eky’okuba nti okufa kujja kuggibwawo si kirooto bulooto. Naye Yesu alaga nti Katonda ye yekka asobola okukuggyawo.\n^ lup. 9 Bayibuli eraga nti Yakuwa lye linnya lya Katonda.\nOkufa Kujja Kuggibwawo\n‘Alimirira ddala okufa okutuusa ennaku zonna; era Mukama Katonda alisangula amaziga mu maaso gonna.’—Isaaya 25:8.\n“Kitange kino ky’ayagala, buli muntu alaba Omwana n’amukkiririzaamu afune obulamu obutaggwaawo.”—Yokaana 6:40.\n“Omulabe alisembayo okuggibwawo kwe kufa.”—1 Abakkolinso 15:26.\n‘Tulina essuubi ery’obulamu obutaggwaawo, Katonda atayinza kulimba bwe yasuubiza edda ennyo.’—Tito 1:2.\n“Alisangula buli zziga mu maaso gaabwe era tewalibaawo kufa nate.”—Okubikkulirwa 21:4.


Bukedde Online - Obulwadde bwa siriimu bweyongedde mu bawala abato\nObulwadde bwa siriimu bweyongedde mu bawala abato\nEngeri Mossad gye yasse munnassaayansi wa ...\nOBULWADDE bwa kawuka mukenenya bweyongedde nnyo mu kiseera kino ekye kirwadde kya Ssenyiga omukambwe era kati abaana abawala abali abato 500 bebakafuna buli wiiki.\nBwabade e Ntinda Keneth Mwehonge okuva mu kitongole kya Coalition for Health Promotion and Social Development (HEPS Uganda) agambye nti ensonga eno evudde ku bavubuka kati ebetaba mu bikolwa byokwegata nga tebayise mu nkola yokuziyiza obulwadde bwa Mukenenya,\nAyongeddeko nti okusobola okumalawo obulwadde buno Bannayuganda balina okufuba okulaba nga beyambisa enkola zona ezaaletebwa okuziyiza mukenenya omuli okukozesa Condom wamu nakaweta n'enkola endala ezaleetebwa.\nEra agamba nti singa omuntu agenda neyekebeza mangu n'azuulibwa ng'akawuka mukenya akalina ayinza okutandika mu bwangu okunywa eddagala lya ARVS nga lino lisanyalaza akawuka ka siriimu ng'omuntu tasobola kukasasanya.\nShakirah Namwanje okuva mu Uganda Network of AIDS service Organisation (UNASO) agamba nti gavumenti ereme kwerabira byekoze okulwanyisa mukenenya nga amanyi egassa ku senyiga wa Corona bwetyo erina okufuba okulaba ng'esembeza kumpi byona byebanonyerezaako mu kulwanyisa mukenya nga muno mulimu kondomu obuweta n'ebintu ebirala .\nMoses Nsubuga Supercharger okuva mu JABASA agamba nti abantu balina okwongera okubasomesa kungeri gye bayinza okwewalamu mukenenya n'agamba waliwo gavumenti ebintu byetaddewo okulwanyisa mukenenya naye tebasikiriziddwa bantu kubyetanira.\nAgambye nti abantu betaaga okwongera okusomesebwa ebikwata ku mukenenya beggyemu endowoza etali ntuufu ekwata ku ngeri yokuziyizaamu mukenya naddala Condom\nYasabye ne gavumenti okutekawo ensawo ya AIDs Trust Fund nga mawanga agamu mu Africa baleme kuwesigama nnyo ku sente eziva wabweru we Gwanga okulwanyisa mukenenya kubanga abagabi b'obuymbi bayinza okwekuba.


Bukedde Online - Abawagizi ba Latif bamulabudde obutanyooma Ssegirinya\nOMUBAKA Latif Ssebaggala owa Kawempe North agambye nti tewali agenda kumujja ku mulamwa gw’okukiikirira abantu b’e Kawempe okuggyako Katonda yekka eyamuteeka mu bukulembeze buno.\nLatif Ssebaggala ng'ayogera eri abawagizi be. Baabadde Kyebando.\nOMUBAKA Latif Ssebaggala owa Kawempe North agambye nti tewali agenda kumujja ku mulamwa gw'okukiikirira abantu b'e Kawempe okuggyako Katonda yekka eyamuteeka mu bukulembeze buno.\nOkubuukuula kuno akukoledde ku ofiisi ze e Kyebando bw'abadde atongoza ttiimu egenda okumunoonyeza akalulu gy'atuumye ‘'Ttiimu Latif Ssebaggala Afaayo''.\nLatif Ssebaggala ne mukyala we mu lukiiko.\nKyokka abamu ku bawagizi be bagaanyi okumwekwekerera ne bamulabula obutageza kunyooma Muhamed Ssegirinya gw'avuganya naye gwali naye ku mbiranye kubanga naye amaanyi ageewulira era baliko amagezi ge bamuwadde okuteeka mu nkola bw'aba waakuddamu okweddiza ekifo kino.\nSsebaggala agamba nti byakoze birabikako omuli: okulwanirira eddembe ly'obuntu nga y'ensonga lwaki n'abadde akulira ISO, Col. Kaka Bagyenda yagobeddwa kubanga gaali maanyi ge bwe yakulemberamu babaka banne okulaga ensi ebikolebwa mu ‘Safe Houses''\nAbawagizi ba Latif nga bakutte ebipande bye.\nYeewaanye nti byakoze bibalaga lwatu nti musajja w'amaanyi era bw'omugerageranya ku basambi b'omupiira oyinza kumuteeka mu bateebi. Wano we yasabidde abalonzi okuddamu okumutuma abakiikirire era tebageza ne bakola ensobi okulonda banne b'avuganya nabo be yayise abalema.\nAlumbye abamukolokota ku mikutu gya ‘Sosial Media' n'agamba nti bino bya bwereere tebiyinza kumuggya ku mulamwa kubanga alina misoni y'okutwala ekitundu kye mu maaso.\nLatif Ssebaggala owa Kawempe North\nPikipiki 6 zibiddwa e Kabowa\nAbatuuze bazinduukirizza ababbi babiri ne babatta e Zzana


Bukedde Online - Museveni alaze by'agenda okukolera ab'e Mbale\nMuseveni alaze by'agenda okukolera ab'e Mbale\nBy Jaliat Namuwaya ne Faizal Kizza\nAbataka nga bakwasa Museveni effumu n'omuggo.\nPULEZIDENTI Museveni akkirizza okuwaayo ettaka okuli ekibira kya Nauyo- Bugema ekisangibwa mu kibuga kye Mbale kisobozese ekibuga kino okwongera okugaziwa n'okukulaakulana.\nEkibira kino kya byafaayo nga Pulezidenti Museveni mwe yatolokera mu mwaka gwa 1973, amagye ga Amin bwe gaali gamutaayizza.\nMuseveni era akkiriza bamakanika bonna abakanikira mu kibuga Mbale okusenguka badde ku ttaka ly'ekibira kino ly'awaddeyo, wabula yakubirizza abakulembeze b'omu Mbale okufuna ettaka eddala we basengulira ekibira kino nga basimba emiti ekibira kino kireme kusaanawo bwe kityo.\nEnsonga evuddeko pulezidenti okuwaayo ekibira kino kivudde ku kubeera nti bamakanika babadde ku ttaka lya kkanisa ng'essaawa yonna babagobaganya.\nPulezidenti okwogera bino yabadde Mbale mu kisaawe ky'essomero lya Mbale SSS mu kkmpeyini ze ez'obwapulezidenti, era nga wano waakunganiddewo bakulembeze ba NRM okuva mu distulikitti y'e Mbale, Manafwa , Bududa n'e Namisindwa.\nMuseveni era yeeyamye okuyambako okuddaabiriza olubiri lw'omukulembeze w'ennono 'Umukhukha' n'okwongera okuwa Abagisu emirimu mu bifo ebya waggulu mu gavumenti.\nKu by'ettaka eribumbulukuka mu bitundu ebyebunguludde olusozi Masaaba, Museveni yagambye nti baakwongera okutondawo ebibuga mu kitundu kino basengula abantu abali mu nsozi olwo ensozi zibeere nga zirimwamu n'okukola ng'ekyobulambuzi.\nYawadde ekyokulabirako nga mu mawanga okuli Girimaani ne Japan bwe baasalawo ensozi okuzirimirako n'okuzikuumirako ebibira olwo abantu ne basula mu bibuga.\nYakoonye ku ky'okubazimbira enguudo era ne bategeeza nti singa banaabeera bamulonze ebitundu 90 ku 100 mu kalulu ka 2021 bino byonna by'abasuubiza waakubibakolera mu bwangu.\nWabula Museveni yasabye abakulembeze ba NRM e Mbale okukomya enjawukana wabula bakolere wamu ku lw'obulungi bw'ekibiina era n'asuubiza okubasisinkana okwongera okugonjoola obutakkaanya obuliwo.\nWabula abamu ku bavuganya ku kifo ky'omubaka w'ekibuga ky'e Mbale okuli Connie Galiwango ne Lydia Wanyoto baayongedde okweraga eryanyi Wanyoto bwe yakakasizza nti ye yawangula bendera ya NRM ku kifo kino kyokka ate ye Galiwango n'awera nti si waakulekera Wanyoto kakibeere ki.\nGawalingo yakolimye n'ategeeza nga bwe baabadde bamuziyiza obutabeera mu lukung'aana lwa pulezidenti yadde nga yamaze n'alwetabamu. Ebimu ku bintu b'e Bugisu bye baagala okubakolera kwe kuli okubazimbira oluguudo obuwanvu bwa kiromita 234 oluva e Mbale okutuuka mu bitundu bya Acholi, okubazimbira Olubiri lw'obwakabaka bwabwe, okubawa emirimu n'ebirala .\nAb'e Bugisu baakwasiza Museveni effumu n'omuggo ne bamutuuza mu ntebe ng'akabonero k'obuyinza n'obuzira ne bamugattirako ebigambo: genda otabaale otuuke ku buwanguzi.\nEno emmundu yafuuka ganyegenya!\nEddagala lya ARVS lye lyanziza engulu\nAbaana bange bannuma


Bukedde Online - Namayanja agulidde ttiimu y'ekika ky'Omutima Omuyanja emigogo gy'engatto\nMicho ayise 22 mu gwa Central Buganda ku Lwomukaaga\nEffumbe olwakubye envubu ne liwaga\nMUZZUKULU wa Kakeeto, Rosemary Namayanja adduukiridde ttiimu y’ekika kye eky’Omutima Omuyanja bw’abagulidde emigogo gy’engato 18 empya ttuku n’abatuma engabo.\nRogers Mulindwa (owookusatu ku ddyo) ng'akwasa John Mary Luberenga, katikkiro w'ekika ky'Omutima Omuyanja emigogo gy'engatto omuwanika w'ekibiina kya NRM Rosemary Namayanja (mu katono) ze yagulidde ttiimu y'ekika ku Lwokubiri nga August 2, 2016 mu kutendekebwa ku kisaawe kya Nakasero P/S. (STEPHEN MAYAMBA)\nNamayanja omuwanika w’ekibiina kya NRM obubaka bwe yabutisse Rogers Mulindwa eyabutusiza eri ttiimu gye yasanze mu kutendekebwa ku kisaawe ky’essomero lya Nakasero P/S ku Lwokubiri.\nOlwaleero Omutima Omuyanja guzannya Enjaza ku luzannya lwa ttiimu 16 mu kisaawe kya Muteesa II e Wankuluku ng’omuwanguzi wa kwesogga oluzannya lwa ‘quarter’ fayinolo.\nMulindwa engatto yazikwasizza John Mary Luberenga, Katikkiro w’Ekika ky’Omutima Omuyanja naye eyazikwasizza Dear Luswata kapiteeni wa ttiimu eno.\n“Omukulu (Namayanja) antisse obubaka bwa mirundi esatu; obusooka okubayozaayoza okuyitamu okutuuka ku luzannya olwokubiri, okubazzaamu amaanyi n’okubaagaliza obuwanguzi ng’abakakasa nti agoberera ebigenda mu maaso n’okusingira ddala okubawa engato zino z’agambye nti muzikozese kuteeba ggoolo si kutema bantu era abagaaza ngabo,” Mulindwa bwe yategeezezza.\nLuberenga oluvannyuma lw’okukwasibwa engato yategeezezza nti basanyufu nnyo olw’ekikolwa kya Namayanja gwe yayise ‘Mpulidde Kamenya waabwe’ n’asaba abazzukulu abalala bonna gye bali nga balina obusobozi okubaako obuyambi obwengeri yonna bwe bawa ttiimu y’ekika kubanga bwo bakyabwetaaga.\nEbika bya Buganda\nEmmamba 'emize' Omutima Omusagi\nKatumwa adduukiridde She Cranes\nMulindwa awadde Express obukadde 10 n'agifalaasira okutwala liigi


Bukedde Online - Tulongoose ebifo byâ€™obuwangwa -Nabagereka\nKkooti eyimirizza ogwa Bukenya ku za CHOGM\nLukwago ayanukudde aba UTODA\nâ€œObulambuzi kikulu nnyo wano mu ggwanga lyaffe era njagala wonna mu Uganda twongere okwenyigira mu kulambula ebifo ebyebyafaayo nâ€™ebyobuwangwa ate nâ€™okubirongoosa byongere okuba nga bisikiriza bannaffe abava ebweru wâ€™eggwanga ate okujja okulambula,â€ Nnabagereka bwe yagambye nâ€™awa ekyoku\nâ€œObulambuzi kikulu nnyo wano mu ggwanga lyaffe era njagala wonna mu Uganda twongere okwenyigira mu kulambula ebifo ebyebyafaayo nâ€™ebyobuwangwa ate nâ€™okubirongoosa byongere okuba nga bisikiriza bannaffe abava ebweru wâ€™eggwanga ate okujja okulambula,â€ Nnabagereka bwe yagambye nâ€™awa ekyokulabirako kyâ€™Amasiro, ennyanja ya Kabaka mu Ndeeba ko nâ€™ekizimbe kya Bulange bye yagambye nti byetaaga okwongera okulongoosa bituukane nâ€™omutindo ate nâ€™abaana nâ€™abazzukulu abalijja babisange nga birungi.\nNabagereka ngâ€™a-yogera eri abee-tabye mu mwoleso gwâ€™ebyâ€™obulambuzi nâ€™obuwangwa mu lubiri ogwetabiddwako ne Namasole Zzirimbuga, baminisita Appolonia Mugumbya, Mariam Mayanja, Omumyuka owokubiri owa Katikkiro Mohamud Ssekimpi kko ne Minisita Nakiwala Kiyingi eyategese omwoleso guno, yagambye nti Obulambuzi kimu ku bintu ebisobola okugaggawaza abantu mu bwangu nga tebataddemu nsimbi nnyingi nti kyokka bulagajjaliddwa.\nWano we yasinzidde nâ€™akubiriza abantu okweyunira okulambula ebifo nga zoo, Wildlife Centre e Ntebe, amalundiro gâ€™ebisolo nâ€™ensozi nti kuba bingi ebiriyo bye batamanyi ate nga bya mugaso singa bazuula obukulu bwabyo.\nNabagereka mu Lubiri yalambudde omudaala gwâ€™ebyewalula omwabadde ttimba gwe yakutteko ekyacamudde abantu nâ€™emmondo efaanaanyiriza engo. Ebirala ebyamusanyusizza mulimu empologoma, engo, emisota egya buli kika enfudu ezâ€™emyaka 40 ate nâ€™ebintu ebirala omwabadde ensujju ezitowa kkiro 20, emicungwa nâ€™emiyembe egyâ€™akula ne giwola.\nAbataka abakulu bâ€™ebika nabo baayolesezza ebikolebwa mu bika byabwe era ngâ€™ekika kyâ€™Omusu kyasanyudde nnyo Nabagereka kubanga kumpi buli eyabaddewo yabadde amumayi nga wa luganda lwe.\nNga tannatuuka mu lubiri yasookedde ku luguudo Kampalamukadde ku nnyumba ya Captain (Kapere)Lugard gye yalagiddwa entambi zâ€™ebyafaayo bya Buganda ebitali bimu nâ€™oluvannyuma nâ€™agenda mu Bulange e Mmengo gye yavudde nâ€™agenda ku Wankaaki wa Twekobe mu kifo omwateekebwa ebyafaayo bya Kabaka Mutebi mwe yasanze nâ€™ebifaananyi bya Kabaka Mutebi ngâ€™akyali muto ebyamucamudde.\nYe omumyuka wa Katikkiro Ssekimpi era nga ye yakiikiridde Katikkiro abantu yabasabye obulambuzi bakitwale nga kintu kikulu nti kuba kye kisobola okutunda eggwanga lyabwe mu kaseera akatono ate Minisita Nakiwala nâ€™awera nti ssi baakuttira ku liiso abaliwo okuzza emabega enteekateeka ze bakola okutumbula obulambuzi mu Buganda.\nByâ€™olina okwekkaanya nga tonnagula bizinensi\nEbifa mu yinsuwa\nEngeri yâ€™okukendeeza ku ssente zâ€™obupangisa osigale mu bizinensi


Bukedde Online - Baze adda n'ansaba laavu\nVALENTINE: Emyaka 30 gye mmaze ku ndiri mu...\nAdded 14th February 2016\nAbantu bangi bafiirwa abaagalwa baabwe naye muntu ki akuvuddeko era biki ebikutadde ku bunkenke ebimukujjukiza? Baze si bbanga ddene ng’ayabulidde obulamu bw’ensi.” Bwatyo\nNnamwandu wa Ssekajja ng’anyumya ku bba. Omugenzi Ssekajja.\n“Haa, olunaku lutuuse olunteeka ku bunkenke. Buli lwe lutuuka amameeme gankuba ne nnyongobera ne mba ng’akubiddwa. Omwezi gwa February we gutuukira mba saagala ngutegeere nti ddala gutuuse kuba gwandekera birooto na bifaananyi by’omwagalwa bwe twacakalanga.\nAlice Kisitu ow’e Maganjo mu ggombolola y’e Nabweru, bw’atandika emboozi ye ku mwagalwa we omugenzi Micheal Ssekajja bwe baacakalanga ng’ono baamuttira mu mmotoka ye gye yali akuuma okwerinda ababbi.\n“Twalabagana ne baze mu 2000 nga nkola mu saluuni era nga kyamutwalira ebbanga lya mwaka okumukkiriza era awo we namutwalira mu bakadde kuba nali mmaze okumulabamu omulamwa. Okutandika obufumbo twali tubeera Kazo Central gye twasondera obusete bwaffe ne tugula e Maganjo gye twazimba. W’afiiridde ng’ava eno okugenda okukola egy’obwamakanika e Bwaise.\nValentayini mba mu kiyongobero\nNdidde valentayini 13 n’omugenzi Ssekajja era nga z’ezimu ku bijjukizo bye yandekera, wadde lwo olunaku sikyayagala kumanya birukwatako era naluggalawo mu birowoozo byange kuba mba mu kiyongobero.\nValentayini ya 2007 sigenda kugyerabira, yagula akamuli n’akassa mu buliri nga simanyi.\nTwava awaka ne tugenda mu midigido nga bulijjo, olwadda n’obukoowu bwange nabikkula obuliri mpummule ekyannyaniriza kaali kamuli kano. Kino olwakikola n’ampita ne tugenda tucakale.\nOlwadda olwabikkula obuliri nga ngwa ku kamuli ka looza ne nneebaza Mukama eyampa omusajja omuyiiya bwatyo.\nJune 6, 2013 twakeera nga bwe twateranga okukola ne tugenda mu kyalo gye bamuzaala e Kakubo gye twalimiranga. We twakomerawo obudde bwali bugenze nga twasooka kwewaamu nga bwe yali enkola yaffe.\nAwaka twatuuka bugenze n’agamba talina gatwala mmotoka mu paaking. Namubuuza ky’agenda okugikolera n’anziramu nti agenda kusula mu mmotoka ng’agikuuma kuba yali teyeeteekera babbi ate ng’okugitwala mu paakingi ayinza okusanga abazigu ne bagibba oba naye okumutta.\nFfembi kyetutaamanya nti kye yali atya mu kutwala mmotoka mu paakigi ate kyali kigenda kumusanga mu luggya awaka ewuwe.\nNamusiibula ne mmwagaliza okusula obulungi olwo nze ne nnyingira mu nju ne nsibawo. Bwe bwakya naggulawo nga mmanyi munnange agenda kuyingira ne nzira mu byange wabula hhenda okulaba nga tayingira kwe kufuluma ndabe omwagalwa kyabadde. hhenda okulaba nga Sekajja ali ku lubalaza ataawa nga yakubiddwa mizibu.\nNneekanga ne nkuba enduulu baliraanwa ne badduukirira. Bannyambako ne tumuteeka mu mmotoka wabula nalemererwa mmotoka okugivuga ng’amagulu ganfamba.\nNneekakaba ne nvuga kyokka mba mpeta ensonda nzire ku kkubo bwatyo valentayini wange n’agenda nga tansiibudde wadde okumbuulira ekyamutuukako.\nEkyewuunyisa oba abaamukuba emiggo baali baagala bulamu bwe kuba tebalina kye baatwala ggwe ate nandirowoozezza nti mmotoka gye baali bajjiridde kyokka tebaagitwala era gye nali nkozesa okumuddusa mu ddwaaliro. Mukwano wummula mirembe.\nOmwami wange okufa mmotoka eyamussa ng’agikuuma yasigalawo mu luggya, abatemu tebagikwatako.\nNalina omulimu okusooka okugivuga ngitwale ku poliisi ng’obujulizi bwe yeetaaga. Olwagituulamu ne nfuna ekitengo, omusujja gwangwiira ne mpulira nga nzenna omubiri gukankana.\nOkukwata obukwasi ku siteeringi nga buli lwe ngezaako okukuba ekisumuluzo ng’ekifaananyi ky’omwami wange kinzijira nga mmulaba ansaba obutamutomera.\nNagezaako enfunda eziwera nga mmulaba ne nsalawo okugyesonyiwa era nagikwasa muntu mulala ye yagitwalayo. Naye ne bwe yakomezebwawo nalemwa okugituulamu okugivuga okutuusa lwe nagitunda.\nNga twakava e magombe yajja nga mmulaba ayambadde essaati ye gye yayagalanga ennyo eya bbulu. Olwantuukako ku buliri n’ankwatako n’anzukusa mmuwe omukwano nga gwe mbadde mmuwa bulijjo.\nOkunkwatako ng’alinnye ekitanda yeebikka mu buliri, olwalaba kino ne ndeekaana nga bwe nkuba enduulu. Ng'enda okuwulira nga baliraanwa bali ku luggi bankonkona nga bwe bambuuza ogubadde awo we nzirira engulu. Nabategeeza nga bwe mbadde mu kirooto ne banzikakkanya.\nAnzijukiza okukozesa akatimba k’ensiri\nOlulala namuloota nga mmulaba ali walako ne we nnali wabula ku luno yajja asitudde omwana omuto omulwadde. Saamusemberera kwekkaanya mwana gwe yali asitudde. Talina kye yannyega n’abula. Nawawamuka ne ntandika okwebuuza eby’omwana kye bitegeeza nga sirina kyakuddamu.\nWaayita omwezi gumu omwana w’omukozi wange awaka n’alwala n’afa kwe kujjukira ekirooto mwe nalabira munnange ng’asitudde omwana.\nSsekajja waliwo lwe yataama nga kumpi buli kiro anzijira ate nga musunguwavu kuba buli kye yali akola ng’akikozesa busungu bwe saamanya gye bwava. Kino kyanneewuunyisa kuba ennaku ze yasooka okudda yali wa mirembe wadde yali talina ky’anyega.\nEmbeera eno yampalirizza okwongera mu ssaala buli kiro nga hhenda okwebaka nga nsaba munnange awummule mirembe. Wano yakyusaamu n’addamu okujja mu mirembe.\nLumu nali nneerabidde okussa akatimba k’ensiri kuba nakomawo ndi mukoowu era ku kitanda nagwako bugwi ne nneebaka.\nMba nneebase empewo empitirivu n’ejja era ye yanzuukusa. Empewo eno yassa akatimba k’ensiri muli mu nze ne mpulira eddoboozi lya munnange nga lihhamba okukassa ensiri zireme kunnuma era hhenda okwetegereza ng’ekitundu kiri waggulu kwe kukassa.\nEkirala kye nazuula ku valentayini wange buli lwe mbeera nga nneetaaga ssente ne njogera ku linnya lye nga nzifuna. Lumu saalina mmere ate nga ndi mwavu, nakwata ku ttama nga bwe mmujulira nti, “Kale nali sijula nga Ssekajja w’ali” waayita eddakiika ntono be nnali mmanja ne bandeetera ssente zange.\nOkuva Ssekajja lwe yafa valentayini mbeera ku mirimu gyange, bwe mpulira ng’ebirowoozo bimpitiriddeko nga hhenda ewa mmange ng’ambudaabuda.\nOluusi mmanyi okukwata ekifaananyi kya Ssekajja ne hhenda nakyo ku bbiici ne nkyakalamu nga bwe twakolanga. Kino bwe nkitunulako kihhumya.\nNnakasobya ku bawala 30\nOmuwala akudde abasajja mu loogi


Bukedde Online - Abamonko: Abakkiriza tebatabagana na bakazi\nAbamonko: Abakkiriza tebatabagana na bakazi\n'Nnalwana n'owapoliisi mu mmotoka'-Mandela\nNalumu yali aggyamu olubuto ku myezi 6 oba...\nAdded 11th December 2013\nAbamonko bagamba nti obulamu bwe balimu bubateeka mu kifo ekisemberedde Katonda.\nEnzikiriza eno erina obulombolombo n’amateeka amakakali omuli okukuba ebirayiro emirundi egisoba mu 50 okukakasa nti oyo agiyingidde yeesaliddewo nga tewali amukase era mwetegefu okuweereza Katonda.\nAb’enzikiriza eno basinga kubeera mu Buyonaani n’okusaasaanira amawanga amalala okuli Amerika ne mu Asia. Atagumiikiriza kizibu okunywerera mu nzikiriza eno ejjudde okwerumya n’okwewaayo.\nAKULIRA AB’E GEORGIA YAVA KU NSI:\nMaxime Qavtaradze 59, amaze emyaka 20 ku lusozi lwa ffuuti 131. Abeerayo yekka era tewagendayo muntu mulala.\nMu wiiki avaayo omulundi gumu oba ebiri okusinziira ku kusiima kwe n’akka wansi. Akkira ku ddaala eriyuuga era essaawa yonna lyandikutuka kubanga likaddiye.\nEmmere n’amazzi abagoberezi abali wansi be babimuweereza nga bakozesa emiguwa emiwanvu.\nMaxime agamba nti ng’eryanyi ly’ekivubuka limuwala, yatandika okukozesa ebiragalalagala n’emize emirala ne bamusiba mu kkomera okumala ekiseera.\nOlwavaayo yasalawo okuva ku by’ensi n’adda mu bulamu obusemberedde Katonda.\nOkutuukiriza kino, yasalawo okuwalampa olwazi lwa ffuuti 131 gye yazimba. Yasanga ekifo kikalu era yasooka kusula mu ffiriigi enkadde.\nMu kulawuna ekifo, we yagwira ku ssanduuko y’abafu gye baatereka mu lwazi nga mulimu ebisigala by’abaamusooka. Ng’ali ku ntikko ly’olwazi luno olusirifu, agamba buli lw’asirika alaba Katonda ng’amuli kumpi.\nAbagenyi b’afuna bokka be baweereza ate abalala abalina ebizibu bakung’aanira ku kigo ekiri wansi olwazi we lutandikira era awo w’abasisinkanira.\nMUNNAMAWULIRE EYATUSEEYO ATTOTTOLA\nOmukubi w’ebifaananyi Amos Chapple annyonnyola akawonvu n’akagga mweyayise okutuuka ku ntikko y’olusozi luno Maxime gy’abeera.\nOlwatuuse ku lusozi (olwazi), baasoose kumugaana kulinnya waggulu ku lwazi.\nBaamulagidde asooke yeetabe mu kusaba okwa buli lunaku okutwala essaawa musanvu ate nga buli kiro bazuukuka ne basaba okuva ku ssaawa 8:00 okutuusa ng’emmambya esala.Kino yakikoledde ennaku nnya ne balyoka bamukkiriza okutuuka awali mukama waabwe.\nNg’atuuseeyo yamunnyonnyodde nti olusozi luno lwakozesebwanga Abakristaayo abaali baagala okwewala ebikemo byensi. Mu 1993 Maxime yakuba ebirayiro n’alinnya ku lwazi.\nKu lusozi, munnamawulire yasanze yazimbayo essinzizo n’amayumba amalungi mw’abeera ng’asaba, asoma ebitabo n’okwetegekera okusisinkana Katonda.\nBano nga baweereza Maxime emmere n’emiguwa.\nOkusaba kya buwaze era abavubuka abajja mu kigo babasuza n’okubaliisa nga bamaze okukkiriza akakwakkulizo nga bateekwa okwetaba mu kusaba.\nTebatabagana na bakazi. Bw’oyingira Obumonko ng’eby’abakazi obyerabira. Era basinga kwettanira kuyingiza balenzi abatatabaganangako na bakazi.\nBambala ebyambalo ebiddugavu nga Abasodokisi. Omuntu akyali mu kutendekebwa bamuwa akagoye k’ayambalira munda nga kaliko ebigambo ebimyufu, akabonero k’amagumba. Tebanywa mwenge oba ekitamiiza kyonna naye nga balya emmere eya bulijjo.\nMaxime ng’asoma ekitabo mu nju ye eri ku lusozi lwa fuuti 131.\nOFUUKA OTYA OMUMONKO?\nOkufuuka Omumonko omuntu ayingira mu kigo n’asooka yeetegereza engeri obulamu gye butambuzibwamu nga takakiddwa.\nAkkirizibwa okulambula ekigo emirundi egiwera kyokka ekisinga obukulu, alina okulaba akikulira buli kiseera ne boogeraganya.\nKasita bakkiriziganya omuntu omupya aweebwa ebbanga lya mwezi mulamba asobole okumanyiira obulamu bw’omu kigo.\nOmwezi bwe guyitawo omuntu atwalibwa ku mutendera oguddako n’atandika okutendekebwa okumala emyezi mukaaga.\nWano atwalibwa ku mutendera oguddako n’akuba ekirayiro ekisooka ne bamuwa erinnya era guno omutendera agumalako emyaka ebiri.\nEkiseera kino kyonna kibeera kya kunnyikiza muntu ono mu bulamu bw’Ekimonko n’ayiga ennyimba, obulombolombo n’ennono z’ Abamonko, okusoma essaala n’ayiga Olulattini n’ebyetaagisa ebirala. Mu kiseera kino kyonna omuntu abeera waddembe okubivaamu.\nEkiseera ekyo bwe kiggwaako, omuntu oyo abeera takyabivaamu era akuba ebirayiro ebimunywereza mu kigo. Wano amala emyaka esatu ng’atendekebwa mu nzikiriza n’endowooza asobole okubeera mu bulamu obujjudde ebibala.\nEmyaka esatu nga giweddeko, omuntu oyo aweebwa ekiseera ekiri wakati w’emyaka etaano ne etaano n’ekitundu okukola okusalawo okwenkomeredde asalewo okubeerera ddala Omumonko oba okubivaamu.\nOyo asazeewo kirowoozebwa nti abeera ayingidde mu bulamu obutaggwaawo ng’asazeewo okukwatagana n’omutonzi we olubeerera. Gwe oyingira ddi Obumonko, oba obitidde!\nEngeri ennyangu okugoba mugaba\nCranes teyitiddwa mu mpaka za World Cup; tenaba kwetereza-FUFA\nAyambalidde Gavt. lwa kutiitibya bagagga basenze mu ntobazzi\nMinisita alabudde abasawo\nBatongozza wiiki yâ€™obuyonjo\nOmuwendo gw'Abakyala abafiira mu ssanya gweraliikirizza abakulira eby'obulamu e Masaka


Bukedde Online - Famire ya bantu 15 n’ebuzibwawo poliisi n’eterabawo musango!\nEkyali e Rwanda kyandibbulukiramu e Congo...\nOlumu omusajja oyo eyatwala abantu baffe yatukubirako essimu n’andabula nti bwe siva ku nsonga zino, nandifiirwa obulamu!\nFamire ya bantu 15 yabula lumu, omusajja omugezigezi bwe yabasomba ng’asomba emmwaanyi okuva mu maka gaabwe e Kinaawa ng’abadyesedyese nti abatwala kukuba kyeyo e Dubai kati emyaka musanvu.\nBonna baabulako effiire era Kalondoozi wa Bukedde alaze engeri ne poliisi gye yeesuulirayo ogwa nnaggamba.\nEKIROOTO ky'abantu bangi wano mu ggwanga kwe kugendako mu mawanga g'ebweru bakole ku ssente, bakwate ku doola ze boogerako nti ziwera mangu okusinga siringi ya Uganda eyeeveera! Era oli bw'afuna omukisa okugenda ebweru, bangi tebafaayo kumanya binaddirira kasita alinnya ebbaati.\nNaye obadde okimanyi nti Abaddugavu bangi batulugunyizibwa mu nsi ezo, abamu ne batuuka n'okufiirayo ne babulako effiire?\nAbamu bakozesebwa emirimu egyesittaza omuli obwamalaaya n'ebirala ate abalala ne bagaana okubasasula ate nga baagenda kunoonya ssente!\nSisinkana famire y'abantu 15, omusajja be yalimba nti abatwala e Dubai okukola ssente, kati wayise emyaka musanvu tebalabikako.\nAbantu baabwe abaasigala kuno tebamanyi mayitire gaabwe, bukya bagenda tebaddanga, wadde okubawulizaako ku masimu!\nDavid Sserunga, omutuuze w'e Kyengera attottola bw’ati ku bantu baabwe abaabulira e Dubai; Nze siri waaluganda lwa bantu abaabulira e Dubai naye nawasaayo mukyala wange Hadijah Nakabugo era y’omu ku baalugenderamu.\nNakabugo namuwasa mu 2008 era nga tulina abaana babiri abalenzi.\nMu 2011 mukoddomi wange Wahab Ssali yafuna mukwano gwe gwe tutaamanya eyamupangira n’agenda e Dubai, naye okugenda kwe yabula bubuzi ffenna tetwamanya era teyasiibula.\nBwe yatuuka eri omusajja gwe tutamanyi yakuba essimu n'atutegeeza nti Ssali yali yatuuse bulungi e Dubai era akola ssente, kyokka ye Ssali tetwayogerako naye.\nMu 2012 omuntu eyatwala Ssali yaddamu n'akubira muka Ssali ayitibwa Hajara Nabukenya essimu nti naye agenda kumunona amutwale awali bba n'abaana baabwe abasatu era nabo n'abatwala mu 2012.\nEbbanga eryo lyonna nga buli agenda tewabaawo mpuliziganya yonna n'abantu abasigadde eno okuggyako oyo omusajja abatwala yekka y'akuba essimu okutubuulira ebifaayo, naye nga buli lwe bamusaba ku bantu baabwe yeebuzaabuza nti bali bbize nnyo!\nMu 2013 mukyala wange Nakabugo yantegeeza nti mukulu waabwe Ssali yali akubye essimu nti nabo bonna aba famire abaasigala beetegeke abanona, kyokka era omusajja oyo gwe tutamanyi ye yakuba essimu okubategeeza ebyo.\nAba famire baacamuukirira ne batabuuza na bibuuzo bingi ku musajja ono wabula nga bo bafa kimu kugenda Dubai.\nNagezaako okugaana mukyala wange, nga ndaba waliwo ekitali kituufu ku musajja oyo abanona buli kaseera ne bataddamu kuwulikika, naye kyali kizibu nnyo kuba mukyala wange yali ayagala nnyo okugenda ebweru nti akole ku doola.\nNasooka ne mmulemesa n'okumwegayirira aleme kugenda naye yagaana, ng'antegeeza nti yali tasobola kusubwa mukisa guno kuba ne famire yonna yali egenda bweru.\nYantegeeza nti tujja kuba tuwuliziganya nti era bw’alikolayo ssente ezeegasa ajja kudda twezimbe.\nMadinah, Nakabugo ( ku ddyo) ne nnyaabwe baabula.\nNabuuzaako ku bantu abakulu n'omusumba wange mu kkanisa gye nsabira ne bahhamba mmuleke agende kuba yali asazeewo nange ne mmuleka.\nYansaba agende n'omwana waffe omuto David Mukisa Sserunga nze ne nsigaza omukulu. Aba famire bonna beekungaanya n'abaali mu bufumbo baavaayo ssaako ne nnyaabwe bonna ne basimbula okugenda ne basisinkana omusajja nti abatwale e Dubai ewali mukulu waabwe Ssali.\nBonna abaagenda tekuli yalina paasipooti, ekyasinga okuntiisa ne mbuuza mukyala wange biki bye bagenda okutambulirako, yantegeeza nti ebya paasipooti omusajja oli abatwala yabategeezezza nti byonna agenda kubikolako.\nNayagala okubiremerako nga ndaba ekyo tekisoboka, naye olw'okuba nange nali nnina obusungu bwange omukazi okusalawo okundekawo saanonooza, yali agaanye okumpuliriza ate ng’ayinza okulowooza nti ngezaako kumufiiriza mukisa gwe.\nNga August 8, 2013 mukyala wange n’abehhanda ze lwe baasitula ne bagenda basisinkane omusajja oli okwolekera Dubai ku ssaawa 11 ez'oku makya.\nBaapangisa emmotoka okuva ewaabwe mu Kinaawa ne bagenda e Ntebe, wabula tewali yabawerekera kuba baali bagenze bangi kumpi bonna abaali eno Kampala nga bagenze.\nMukyala wange yankubira essimu ku ssaawa 11 ez'oku makya nti basimbudde era yaddamu okunkubira ng'antegeeza nti batuuse ku kisaawe e Ntebe ne basisinkana omwami oli abatwale e Dubai.\nNagenda okuddamu okukuba ku ssimu ye oluvannyuma lw'essaawa nga emu nga teriiko n'okukuba ku z'abalala bonna abaagenda nga nazo teziriiko.\nNasooka kutyamu ne nneebuuza nti wadde mukoddomi wange gye yagenda waliyo emirimu, naye n’asomba abantu bonna bw'atyo!\nMwalimu mukyala wa Wahab, Hajara Nabukenya eyagenda n'abaana baabwe bana okuli; Ryan, Latif, Wahab ne Wahid, mukyala wange Hadijah Nakabugo eyagenda n'omwana omu David Mukisa Sserunga eyali ow'emyaka ebiri, balamu bange basatu baagenda n'embuto buli omu kuba baava mu bufumbo gye baali baakafumbirwa ne bajja okugenda e Dubai.\nKuno kwaliko Nakato, Madinah ne Amina, kwaliko ne Kojja wa mukyala wange Womar Kiwanuka eyagenda n'abaana be babiri okwali Arafa 10 ne Sarah 7 ne maama naye n’agenda omuwendo ne guwera abantu 15 abaagenda mu famire emu! Naloopa ku poliisi y’e Kyengera ennyambeko okubuuliriza naye n’omusango tebaaguwandiika, nga bagamba nti tebalina we basobola kutandikira.\nAminah Mbabazi yafa ate Umar Kiwanuka yabula\nBuli agenda teri akuba ssimu\nAngel Kalungi, muto wa Hajara Nabukenya mukyala wa Wahab agamba; Mulamu waffe Ssali ye yasooka okugenda olwo mukulu waffe n'abeera nga bazadde baffe be bamulabirira.\nMulamu waffe teyatukubirako ku ssimu wadde okuweereza obuyambi bwonna naye waaliwo omusajja eyakubanga essimu okututegeeza nti ali bulungi era ayagala kunona mukyala we (mukulu wange) n'abaana.\nKyokka ne be yanona tetwaddamu kubawuliza. Maama waffe omugenzi Amina Mbabazi yeekengera nga mukulu waffe naye amaze okugenda, eyali omusuubuzi e Sudan yatandika okwekengera kuba yaweerekerako ku mukulu waffe n’alaba omusajja oyo eyabatwala.\nYatugamba nti "Omusajja oyo simwesize, bwe mutunuddeko nfunye okutya alabika si mutuufu".\nWakati awo, era omussajja y'omu n'aba famire ya Ssali abalala nabo n’abanona era n’abatwala nga nabo abagambye nti Ssali abatumizza bagende bakolere e Dubai.\nOmusajja oyo yaddamu n’akuba ku ssimu nga yeefudde nti ye Ssali naye ng'enjogera ye ndala ate nga n'ennamba gye yakubirangako yali y'e Kenya, si Dubai nga bwe yagamba.\nMaama yatandika okunoonyereza ku mayitire ga mukulu waffe n'aba famire abaagenda, twagenda ku mukutu gwa yintaneeti kwonna ne tubanoonyerezaako naye ne tubulwa.\nMaama yatandika okweraliikirira ng'agamba nti okusinziira ku mpulira n'entegeera ye, awulira ng'abantu bano bonna baali battibwa.\nOlw'okweraliikirira okwo kwe yafuna yagwirwa obulwdde mangu n’afa.” Enyumba baazirekamu ab'emikwano, naye nabo tebabawuliza.\nIsma Kalule, mukwano gwa Umar Kiwanuka, omu ku baagenda e Dubai agamba; Kiwanuka yali mukwano gwange nfa nfe, bwe yali agenda e Dubai yantegeeza nga mukulu waabwe Ssali bwe yali asindise omuntu abatwale nabo bakole ku ssente ennyingi eziri eri era n'ansaba nti nsigale mu nnyumba ye ngirabirire. Nga waakayitawo wiiki bbiri, omusajja yankubira essimu nga yeefudde Kiwanuka wabula bwe nzijukira obulungi eddoboozi teryali lya Kiwanuka.\nDavid Sserunga anyumya\nYantegeeza nti baatuuka bulungi e Dubai nti era bagenda kutandika okukola n’angamba nti nange mbeere mugumu bw'atereera ajja kunnona hhende e Dubai.\nTetwayogera bingi n'aggyako essimu, nasigala nneewuunya kuba eddoboozi nga si lya Kiwanuka lye mmanyi, naye ne mbireka nga mmanyi ajja kuddamu ankubire naye n'okutuusa kati takubanga ku ssimu.\nAba zadde baa fa beeraalikirivu Safina Nabuuma, muto wa Hajara Nabukenya mukyala wa Ssali, ye yasigala mu nnyumba ya Ssali okugikuuma agamba; Mukulu wange bwe yali agenda e Dubai nze gwe yaleka mu nnyumba ne maama waffe omugenzi Amina Mbabazi.\nNaye naffe okuva bwe baagenda tetwaddamu kubawuliza, twakoma mu 2013 ate nga muntu oli eyabatwala y’atukubirako okututegeeza nti gyebali, bali bulungi naye nga bo tetubawulizaako yadde kati naffe ekikyamu ekibaliko tetukimanyi kuba nze bandeka mu nnyumba yaabwe naye tebankubirako wadde okumbuuza biki ebiri eno.\nMaama waffe yafa tebaamanya, naye yafa yeeraliikiridde nti abaana be baafa.\nYali yaakafa ne jjajjaffe omukazi naye n’afa era naye yafa alaajana kimu nti; abazzukulu be baattibwa, embeera eno etusobedde naffe tetumanyi kigenda mu maaso.\nOmusajja ayagala n'abaasigala kubatwala. Olumu twafuna essimu ku nnamba eno; +254739758427 mu 2014, omusajja n'atutegeeza nti abantu baffe gye baagenda e Dubai bali bulungi, nti wabula baagala naffe abaasigala eno kututwala tugende tubeere nabo! Bwe twamugamba abatuwe twogereko nabo n'aggyako essimu kyokka ennamba gye yakubirako y’e Kenya.\nTwasigala tugikubako wabula ng'omusajja ayogera Luswayiri. Olumu omusajja oyo eyatwala abantu baffe yatukubirako essimu n’andabula nti bwe siva ku nsonga zino, nandifiirwa obulamu!\nNagendako ew’akulira ekitongole ekikola ku nsonga z’okukukusa abantu, Moses Binoga naye bantambuza okumala ebbanga ne mbivaako nga tewali kigenda mu maaso.\nKyokka Binoga yagambye: Njagala bajje mu ofiisi yange ku Mmande tutandike okunoonya.\nBajja kumbuulira engeri abantu abo gye batwalibwamu, tulabe we tutandikira okunoonyereza, era tuyinza n’okukozesa essimu eyo eyabakubiranga ne tukolagana n’ensi mwe yasinziira.


Omusomesa bamulumirizza okuyambako omuyizi okujjamu olubuto | Dembe FM 90.4\nOmusomesa bamulumirizza okuyambako omuyizi okujjamu olubuto\nAbakulembeze b’eggombolora y’e Kiyuni mu district y’e Mubende baddukidde eri omubaka waabwe omukyala, Hope Grania Nakazibwe, abayambe ku kizibu ky’abasomesa abatandise omuze gwokuyambako abaana b’amasomero okujjamu embuto.\nSsentebe w’eggombolora Aloysius Byamunugo ategeezezza ngabasomesa bwebatandise ebutereevu okwetaba mu bikolwa bino.\nAyogedde ku mwana ku ssomero lya Kigamba Primary School, Omumyuka w’omukulu w’essomero eryo Nayiga Justine gyagambibwa okumuyambako okuwakankulamu olubuto.\nSsentebe Byamunugo agambye embeera eno ssinga teyanguyirwa abaana abawala bandimaliriza nga bafudde, era kigenda kukosa ebiseera byegwanga ebyomu maasp.\nOmumyuka w’omukulu w’essomero lya Kigamba Nayiga Justine ategeezezza ng’ensonga z’omwana ono bwazimanyi obulungi, naye agamba nti yawabula abazadde obutajjaamu lubuto nebagaana okumuwuliriza, era agambye nti teyabiriimu.\nOmubaka omukyala owa district y’e Mubende Hope Grania Nakazibwe asabye poliisi e Mubende ne Mityana okukakasa nti bakwata omusomesa ono n’abazadde abeenyigira mu kikolwa kino, kubanga okujjamu olubuto kimenya amateeka ga Uganda.


OKUTEEKA OMUTIMA KU NDOGOYI (Putting the Heart Before the Horse) - Modern Reformer\nEkiseera kitono ekyayita waliwo omukisa ogw’amanyi enyo mu kusooma ekitabo ekikwata ku “Mukiriza Omutufu.” Ekitabo kino kya wandiikibwa William Wilberforce Abamu kumwe mwawulira ku linnya lino era amanyikidwa nga omu kwabo abayamba nyo okuwera okusubula abaddu mu Bungereza mu kyasa ekya 18 ne 19 nga omusumba waffe Russell CT tanazalibwa.\nOwoluganda mu ku kkiriza okwa mazima ayinza okulaba nga oku kkiriza kwabamu nga ekyambika (ekanisa yabulijjo) era nga okutagasa naye twetaaga okutwala ekiseera okutegeera omukiriza ono owabuljjo (Norminal believer) oyinza okwewunya okufuna obulongoofu mu mutima n’owulira okuswaala. Mu biseera bingi ogya kusanga mu kanisa eno akabonero akalaga nga balina omwoyo omutukuvu akola mu mu mitima gyabwe n’e mubulamu bwabwe, nga balina okwagala kwa masiya, nga bajjudde okuyayana kwo kuweereza Yesu, n'obukakamu, n’okusirika mu mutima. Empiisa nga zino teziriiko kibuuzo kyonna.\nAb’oluganda bwe tulemererwa okuba n’ekisa, omulabe waffe satani nga tunonya okutumalawo, natukuba obusaale asobole okutukiriza omulimu gwe, bwajja gyetuli ffe ab’omwoyo agya gyetuli n’obukambwe olwo nga anoonya ekitanggala kyaffe kiffe eri ab'ensi ebeere mu kwawula yawula ab’oluganda n’olugambo nga twogera obubi kubanaffe. Ebintu bino tebisaana kulabika mu b'oluganda abalina bendera ya mazima.\nOKUYIGIRIZA OKUTALI KU KULU NYO.\nAb’oluganda waliwo okuyigiriza kwa Masiah okukulu enyo era omuntu yenna bwaba takulina taba mugoberezi wa mukama waffe Yesu, wabula waliwo okuyigiriza, nga kulungi, kwa mukisa naye nga sikukulu nyo eri omubiri gwa Yesu. Okuyigiriza kuno okukulu enyo abatukuvu babadde bakusanyukiramu okuva kulunaku lwa “Pentecost” n’okutusa leero.\nEra naffe leero tulina engigiriza yemu, nagataako okutuwa omukisa gw’ekigambo mu kiseera kyaffe kino, ffe okuba n'amaanyi kyokka waliwo engiriza etali yansonga nyo ffe gyetuli kyokka nga yaliyansonga nyo eri abatusooka era nga balina okugugoberera basobole okuba ekitunde ku mubiri gwa Massiah.\nKuno kwekuyigiriza okukulu enyo eri ffena ab'omubiri gwa Massiah.\nAbaana ba Adamu bonna- Bayonona.\nTewali atabagana ne katonda awatali sadaaka y’omununuzi Yeshua omufukeko amafuta amangi ennyo era OMwana was Kitaffe mu Ggulu.\nYesu yajja munsi okuba sadaaka era omutango olwekiibi.\nOkuwaayo Omubiri gwaffe okuba Ssaddaka enaamu nga tuwereeza Omutonzi waffe. Olw’omutima gw’okununula omukiriza ayinza okweyawulira Katonda okuba omuwereeza nga saamu ekitibwa okuyitibwa kw'obulamu. Kuno abakiriza bonna bakituriza nga basalawo okubatizibwa mu linya lya Mukama waffe Yeshua Massiah eya tuffirira, olwo omuntu nassalawo okufiira awaamu ne Mukama we Yeshua mu kufa kwe era n'okuzikira awamu naye mukitibwa.\nOkujjula Omwoyo Omutukuvu.\nOmukiriza bweyeyawulira Katonda okutusa ku nkomerero natukiriza okuyitibwa kwe awebwa omwoyo omutukuvu nasobola okutukiriza omulimu gw’okuwereeza kwe.\n6. Okutekebwaako emikono gya bakadde.\nAbakiriza bonna ab'omubiri ogumu ogwa Yeshua Massiah kibagwaniranga okuba\nbakakamu abagondera abakadde abo abagora ekigambo kya Kitaffe gyebali nga\nbabasamu ekitiibwa ekibagwanira.\nabafuga obulungi basaanyizibwe okuweebwanga ekitiibwa emirundi ebiri, okusinga abafuba mu kigambo n'okuyigiriza.\nKubanga ekyawandiikibwa kyogera nti Tosibanga mumwa gwa nte ewuula eŋŋaano. Era nti Akola emirimu asaanira empeera ye.\nTokkirizanga kiroope ku mukadde awatali bajulirwa babiri oba basatu.\nAboonoona obanenyezanga mu maaso g'abantu bonna, era n'abalala balyoke batyenga.\nNkukuutirira mu maaso ga Katonda, ne Kristo Yesu, ne bamalayika abalonde, weekuumenga ebyo awatali kusaliriza, nga tokola kigambo olw'obuganzi.\nToyanguyirizanga kussaako mikono ku muntu yenna, so tossanga kimu na bibi by'abantu abalala: weekuume obeerenga mulongoofu.\nNkujjukiza okuseesanga ekirabo kya Katonda ekiri mu ggwe olw'okuteekebwako emikono gyange.\nKubanga Katonda teyatuwa ffe omwoyo ogw'okutya, wabula ogw'amaanyi era ogw'okwagala era ogw'okwegenderezanga.\n7. OKuzuukira kw'abafu bonna abalungi nababi.\nNnina essuubi eri Katonda, era nabo bennyini lye basuubira, nti walibaawo okuzuukira kw'abatuukirivu era n'abatali batuukirivu.\nEra nnyiikira mu kigambo ekyo okubeeranga n'omwoyo ogutalina musango eri Katonda n'eri abantu ennaku zonna.\n8. Omusango ogutaggwaawo.\nKubanga ffe fenna kitugwanira okulabisibwa Massiah w'alisalira emisango; buli muntu aweebwe bye yakola mu mubiri, nga bwe yakola, oba birungi oba bibi.\nKale, bwe tumanya entiisa ya Mukama waffe, tusendasenda abantu, naye tulabisibwa eri Katonda: era nsuubira nga tulabisibwa ne mu myoyo gyammwe.\nEkibuuzo: (Question:) Abakiriza bwetufuba okutukiriza bino waggulu tubeera baluganda era byo byonna byetagibwa eri omukiriza yenna, ebisingako wano tukiriza nga si bikulu nyo gyetuli neri abkiriza bonna?\nNaye bwetubeera munaku z’okukyalira kwaffe nga tufunye okutegeera okusingako awo, kirungi era nafe tufuna okugezesebwa okwamaanyi okutegeera kwaffe kwe kulina okujjawo.\nAmagezi getuwa ab’oluganda n’abantu ba Katonda mwena munsi yonna, temuteeka kikoligo kyona eri ab’oluganda, okusuka ku njigiriza enkulu eya Mukama waffe Yesu eragiddwa waggulu, ab’oluganda babeere ba ddembe mu kukungana nga bakiriziganya wamu buli muntu ne munne.\nBwewabaawo okwawukana munjigiriza ey’omusingi gwaffe ogw'okukiriza kale kisanidde kibeewo olwo no waberewo okugenda mumaaso eri buli muntu kubanga awatali kubusabusa wateekwa okubaawo okukontana n'okuwakana okwa buli kiseera n’olwekyo kya magezi nnyo okwawukana.\nKigwanira okubaawo okwetegereza obulungi ensonga ey’okwawukana ng’aboluganda era bwetukiriza nga ab’oluganda tebasobola kugenda mumaaso wabula okwawulamu ekibiina, buli kibiina bayige bokka ekyo kya magezi nnyo. Kyo kikulu nyo okutegeera nti ab’oluganda bano abawukanye okusigala nga tumanyi nti tebeganye ndagaano y’omusaayi gwa Yesu era bona bakyali mu ndagaano eno enkulu era tubatwala nga baluganda. Kikulu nyo okulowooza gyemulaga mungeri eno?\nAb'oluganda tetukwatagana kubanga batulimba okutulowoozesa nti okubbala kwe biseera bya Baibuli, oba Pastor Russell oba obwakabaka nti byebitufula abenjawulo, era abasanidde okusinga ab'ekanisa eya bantu baboligyo.\nObwo bulimba bwenyini nga buvila ddala mu mbala ya Malala eva eri taata wa balimba Satani. Obwo bulimba ddala obutekako olukomera mu bukyamu, era buno bwe bulimba obwakwata banaffe, mikwano gyaffe abagalwa sibuli ffe kyetwagala okuyita nti ye emmere ey’omukiseera kyaffe nti kye kireta enjawulo wakati waffe nabalala wabula okubeera n’ebbaluwa ya Yeshua ewadikiddwa obulungi mutima gyaffe.\nKiki ekola njawulo? Bye bino wamanga;\nOkusooka ffena tulina okudda eri ekigambo ekitukuvu.\nZab 51: 10\nOntondemu omutima omulongoofu, ai Katonda; Onzizeemu omwoyo omulungi munda yange.\nLukka 18: 10-14\nAbantu babiri baalinnya mu yeekaalu okusaba, omu Mufalisaayo, omulala muwooza.\nOmufalisaayo n'ayimirira n'asaba yekka ebigambo bino nti Ai Katonda, nkwebaza kubanga siri nga bantu balala bonna, abanyazi, abalyazaamaanyi, abenzi, newakubadde ng'ono omuwooza.\nNsiiba emirundi ebiri mu ssabbiiti; mpaayo ekitundu eky'ekkumi ku byonna bye nfuna.\nNaye omuwooza n'ayimirira wala, n'atayagala na kuyimusa maaso ge mu ggulu, naye ne yeekuba mu kifuba ng'agamba nti Ai Katonda, onsaasire nze alina ebibi.\nMbagamba nti Oyo yakka okuddayo mu nnyumba ye ng'aweereddwa obutuukirivu okusinga oli; kubanga buli eyeegulumiza alitoowazibwa; n'oyo eyeetoowaza aligulumizibwa.\nBEERA MUWOOZA SI MUFALISAAYO\nTusobola tutya okujjawo abafalisaayo mu ffe? Yebazibwe Katonda, tetwetaaga kutunula waala, tetwetaaga kumanya bingi nyo!\nLaba okuyigiriza kwa Yeshua kuno okukulungi Mat 5:1-3\nBwe yalaba ebibiina, n'alinnya ku lusozi: n'atuula wansi, abayigirizwa be ne bajja gy'ali.\nn'ayasamya akamwa ke, n'abayigiriza ng'agamba nti\nBalina omukisa abaavu mu mwoyo: kubanga abo obwakabaka abw'omu ggulu bwe bwabwe.\nBalina omukisa abali mu nnaku: kubanga abo balisanyusibwa.\nBalina omukisa abateefu: kubanga abo balisikira ensi.\nLaba ebigambo bya Yeshua nga byeyakozesanga bijjudde omukisa ogwamanyi\nTokola ensoobi okubuuzabizibwa omuntu omukakakmu n’oyo omutti. Abantu bangi abakakamu bamanyi nyo mu mbaala yaabwe okufanana nga Musa omusajja asiingayo okub omukakamu era omuteefu omukakamu bufanana n’omuntu omwaavu mu mwoyo. Kino kitegeeza kubeera muntu eyeewaddeyo okugondera okwagala kwa Katonda. Obukakamu bukulenbeze bwebirowoozo byaffe, obulungi n’okwefuga bigamikiriza ne wankubadde nga wabaddewo obunyifu nga Mukama agezeesa embaala yaffe ey’okukiriza.\nBalina omukisa abalumwa enjala n'ennyonta olw'obutuukirivu: kubanga abo balikkusibwa.\nEnjala eno yabutukirivu omuntu yenna alina omukisa alina enjala eno ey’obutukirivu.\nNalowoozanga ebyekyeegyo, ngamanyi nti okwagala obutukirivu kyangu nyo naye nazuulanga obukyayi n’obukambwe bw’ekibi bwe megana nabwo.\nEbirowoozo nga bino siri munonjo, sirimulungi sirimutukirivu ebyo birowoozo bya sitaani bya zimba muffe.\nAmazima eg’ebuziba ago gegasinga okuba mazibwe nyo. Sogagera ku kubbala kwa baibuli (choronology), naye amazima agatukwatako n’etulaba nga tuli bubi mu mitima gyaffe.\nMazima tosobola kwagala butukirivu n’otokyawa bubi bwonna tekisoboka ekyo. Omutindo gwaffe ogw’okukyawa obubi gw’enkamira ddalal n’omutindo kwetwagalira obutukirivu.\nBalina omukisa ab'ekisa: kubanga abo balikwatirwa ekisa.\nLaba kino amakulu gakyo oguna ekyo ky’owaddewo. Ekisa kya katonda sikyakupiima, ekisa kya Katonda kijjuvu nyo era kimala.\nKino kibala kyangu nyo era kireeta a kaseko ku mataama engeri ya Katonda eno eyewunyisa abba kitaffe atuwa amanyi ne bisumuruzo by’obwakabaka. Ekyama n’enkola ey’obuwanguzi yino.\nEkisa bwekyenkana kyetulaga abalala, era kyetulaga abalala, era kye kisa bwekyenkana Katonda kyatuwa. Gyetukoma okusonyiwa abatusobya naffe gyetukoma okusonyiyibwa katonda. Kale tosobola kuba n’akisa era bg’osonyiwa n’otaba muwombeefu, mukakamu era nga oli mwavu mu mwoyo, ebyo byonna kunyukuta ennya “Love” okwagala. Bwetubeera abaavu mu mwoyo omutma gwaffe guba guyayanira obutukirivu.\nBalina omukisa abalina omutima omulongoofu: kubanga abo baliraba Katonda.\nWali olowoozeeza ku mulundi gwo ogusooka okula ku katonda? Na maaso naye nga simwukwolesebwa oba mungeri ya kabonero, naye okumulaba nga bwali? Nina essubi okumulaba! Naye waliyo ki ekisinga kwe kyo?\nYagala buli omu muntu mune.\nBalina omukisa abatabaganya: kubanga abo baliyitibwa baana ba Katonda.\nBalina omukisa abayigganyizibwa olw'obutuukirivu: kubanga abo obwakabaka obw'omu ggulu bwe bwabwe.\nMmwe mulina omukisa bwe banaabavumanga, bwe banaabayigganyanga, bwe banaabawaayiranga buli kigambo kibi, okubavunaanya nze.\nMusanyuke, mujaguze nnyo: kubanga empeera yammwe nnyingi mu ggulu: kubanga bwe batyo bwe baayigganya bannabbi abaasooka mmwe.\nMmwe muli munnyo gwa nsi; naye omunnyo bwe guggwaamu ensa, balirungamu munnyo nnabaki? Tegukyasaana nate, wabula okusuulibwa ebweru, abantu okugulinnyirira.\nABAANA BA KATONDA BONNA TUSAANA OKUBA EKITANGALA.\nMat 5:12 -15:\nMmwe muli musana gwa nsi.\nEmbala ng'eeyo waggulu buli muntu eya kkiriza gyetaaga okusikira obwakaba bwa Yahweh.\nEMPEERA NGA NEENE NYO ERI ABO ABAFUUKA OMUNNYO N'EKITANGALA\nSo tebakoleeza ttabaaza okugivuunikira mu kibbo; wabula okugiteeka waggulu ku kikondo kyayo; nayo ebaakira bonna abali mu nju. Kale omusana gwammwe gwakenga bwe gutyo mu maaso g'abantu balabenga ebigambo ebirungi bye mukola, balyoke bagulumizenga Kitammwe ali mu ggulu.\nTemulowoozanga nti najja okudibya amateeka oba ebya bannabbi: sajja kudibya, wabula okutuukiriza.\nKubanga mbagamba mazima nti Eggulu n’ensi okutuusa lwe biriggwaawo, ennukuta emu newakudde akatonnyeze akamu ak’omu Mateeka tekaliggwaawo, Okutuusa byonna lwe birimala okutuukirira.\nMBAGALIZA OKUFUUKA OMUSANA NE KITANGALA MUNSI.\nMuganda wammwe mu kkiriza\nLaban Ssewanyana Wakiso Ecclessia.


Bukedde Online - MAWANDA: Kabaka eyasooka okulwana agatte Busoga ku Buganda\nMAWANDA: Kabaka eyasooka okulwana agatte Busoga ku Buganda\nAmateeka g’ebidduka amakakali gafulumye\nAbali mu ntobazzi be balabe baffe\nAdded 16th May 2013\nMAWANDA yali mukambwe ate nga mumalirivu era nga muzira. Ye Kabaka eyasooka okutabaala Busoga ng’ayagala okugigatta ku Buganda.\nKABAKA Ronald Muwenda Mutebi II muzzukulu wa Ssekabaka Mawanda, Kabaka wa Buganda owa 22 eyajja n’omulamwa ogw’okugaziya Buganda n’okulwanyisa obwavu. Ng’ebula ennaku 75 okutuuka ku matikkira ga Ssaabasajja aga 20, omusasi waffe MADIINA SSEBYALA alaze ebyafaayo bya Ssekabaka ono n’ebirungi bye yakolera Obuganda.\nOlutalo lwa Buganda ne Busoga lwali kakuuse era lwa maanyi ddala anti n’okutuusa leero olutalo luno oluyitibwa olw’e Nsiisi lukyayogerwako mu Buganda ne mu Busoga.\nJ.S Kasirye mu katabo ke “Abateregga ku Nnamulondo ya Buganda” agamba nti Abaganda baaluyimbamu oluyimba nti ‘Olw’e Nsiisi lwatta wamma abantu’ sso ng’Abasoga ne kaakati bakyevuma Mawanda era bamwogerako nti ‘Omugandha Mawanda olumbe lw’ekirago olwatta maama n’erata!’\nWabula ebigendererwa bye teyabimaliriza abaana ba muganda we Musanje okwali Mwanga, Namugala ne Kyabaggu baamulwanyisa ne bamutta ne bamuleka mu nnyumba olwo bonsatule ne balyoka balya\nObwakabaka mu mpalo. Muteesa 1 ye yakung’aanya amagumba ga Mawanda n’agatwala e Meereera n’agagatta ku luwanga lwe e Sserinnya eri Amasiro ge kati.\nMawanda okumanya yali mulwanyi nnamige, ye yagaziya Essaza lya Bulemeezi oluvannyuma lw’okulwanagana n’Abanyoro n’agenda ng’abawambako ebitundu. Oluvannyuma yakyusakyusa mu Bwakkangaawo n’abuzimbira ku musingi omugumu ng’abuwa basajja be abazira era abalwanyi nnamige bokka.\nOw’essaza lya Bulemeezi, Kangaawo Gideon Kisitu agamba nti ddala Ssekabaka Mawanda yali muzira nnyo era kino Ab’e Bulemeezi baakimukoppako.\nAgamba nti Essaza lino lye lyasooka okulima Pamba abantu ne bagaggawala n’oluvannyuma abalala ne babakoppa. “Singa si ntalo ezaayonoona ebyobugagga n’okutta abantu twandibadde tuli wala nnyo’, Kangaawo bwe yategeezezza.\nAyongerako nti Abalemeezi bazira ne mu mizannyo oluvannyuma lwa Bulemezi okukuba Buweekula 2-1 ne batwala ekikopo.\nKyokka n’omwaka guno Kangaawo yaweze okweddiza ekikopo wabula n’akunga Abalemeezi bajjumbire ennima y’omulembe mu buli maka.\nKkangaawo okukkaatiriza obuzira bwe baakoppa ku Ssekabaka Mawanda yagambye nti Bulemeezi alina abasajja enkwata ngabo nga Ssekabaka Mawanda be yayagala omuli Minisita w’amatendekero aga waggulu ate era omubaka wa Palamenti owa Bamunanika Dr. JC Muyingo, Ssentebe wa Luweero Hajji Abdu Nadduli ,Peter Ssematimba owa Super FM, Minisita w’ebyenguudo Abraham Byandaala , Dr. Kisamba Mugerwa, Minisita Rose Namayanja n’abalala bangi.\nAmasiro ga Ssekabaka Mawanda e Serinnya.\nSsekabaka Mawanda era ye yagunjaawo ekitongole kya Bannamusu okulabirira emmanju wa Kabaka wadde nga kino Kabaka Muwenda Mutebi II yakidibya .\nAkatabo kagenda mu maaso ne kalaga nti endwadde ya Kabootongo ekyajojobya Abaganda n’okutuusa leero yabalukawo mu biseera by’entalo za Mawanda nga mu munyago gw’abakazi be baawambanga mwe mwajjira n’abaalina kabootongo abaamuyingiza mu Buganda.\nAbaganda n’okutuusa leero batya nnyo obulwadde buno era kigambibwa nti kumpi buli Muganda amulina nti ali mu musaayi azze atambula okuva ku Ssekabaka Mawanda.\nMu ntabaaloze Abaganda mwe baafunira endwadde ya Kabootongo\nDR. Henry Kakande akolera mu kitongole kya Management Health Services mu Kampala agamba nti, kabootongo bwe yajja, yalwangawo okulaga obubonero, kale obulwadde nga bukonera munda ng’omuntu tamanyi.\nYagendanga okukimanya nga kizibu okumujjanjaba era ng’atta abantu, kino kyatiisa nnyo abantu ate na kati kikyaliwo.\nEkirala ekikyatiisa abantu kabootongo ne gye buli eno, singa omukyala aba olubuto ate asobola okuyitamu n’akwata n’omwana, k’abe ng’amufunidde ku lubuto oba nga yamufuna talulina. Kale kino kibufuula obulwadde obw’obulabe kuba wandisuubidde nti akoma ku mukulu yekka takosa mwana ali mu lubuto.\nEra bwe bumu ku bulwadde obusobola okuggyamu omukyala olubuto nga terunnatuuka, ate bangi bamutya olw’empiso emujjanjaba okuba ng’eruma nnyo ate nga waliwo abantu bangi abatya okubakuba empiso.\nKabootongo asinga kukwata ng’ayita mu kwegatta, wabula taliimu bika ng’abamu bwe balowooza. Naye olw’okuba nti buli muntu amuluma bubwe, olumu ayinza okukulumya amagumba, okukusiiya olususu n’engeri endala olwo abantu ne balowooza nti kabootongo w’amagumba oba olususu naye nga si bwe kiba ye aba mu musaayi. Era si kituufu nti buli omu alina kabootongo.\nKabootongo osobola okumufuna okuva ku bazadde bo, ate nga nabo baamufuna okuva ku bazadde baabwe osanga oli awo naye nga tebaamujjanjaba, wabula tekitegeeza nti omuntu alina kabootongo buli mwana gw’azaala naye alina okuba naye, newankubadde ng’emikisa gy’okumukwata gibaawo. Ekirala kabootongo asobola okukusuula eddalu\nBamujjanjaba n’empiso ya penicillin wabula eno eruma nnyo, kirungi okumujjanjaba nga bukyali okusinga okumulinda n’ava mu katulututtu, n’adda mu bitulututtu olwo ekiba kisigadde kukusuula ddalu!\nNga bwe yabitegeezezza Edward Serinnya.\nAMASIRO ga Mawanda gasangibwa ku kyalo Serinnya mu Ggombolola y’e Mmende mu Wakiso.\nOkutuuka e Sserinnya okwata lw’e Hoima, n’oviiramu ku mayiro 14, kyokka okutuuka ku Masiro ziri mayiro bbiri okuva ku luguudo.\nAbatuuze bagamba nti, baagala Kabaka asiime asseewo amateeka abatunda ettaka ly’Amasiro.\nNnaalinnya waago ye Hadijja Nawatti Mpologoma ng’ono yasangiddwa Kawempe Ttula mu maka ge nga puleesa yamukuba n’emusannyalaza n’ategeeza nti ebintu ebisinga omuli engabo, amafumu n’ebintu Ssekabaka Mawanda bye yakozesanga mu bulamu bwe obwabulijjo omuli entebe, engatto bali babikuumira mu Masiro gano, nga bisikiriza n’abalambuzi naye abantu abatannategeerekeka baabibba .\nNnaalinnya ayongerako nti e Serrinnya agendayo buli luvannyuma lwa mwezi nga buli lw’agenda afumba ekijjulo n’agabula ab’oku kyalo n’okusulako mu Masiro ky’agamba nti akikola kulaga Ssekabaka nti tebamwerabiranga era bakyali wamu naye.\nAgamba nti lw’agendayo lw’akuma ekyoto kyokka agamba nti Gavumenti y’e Mmengo esaana esseewo omutemwa gwa ssente ziyambeko Bannaalinnya b’Amasiro kuba babeera n’abayambi bangi kyokka nga tebalina ssente zibasasula.\nSir. Apollo Kaggwa alaga nti olubiri lwa Mawanda yalukuba Kitakala mu Busiro n’azimba ennyumba gye yatuuma Kiryokyembi nga Jajja we ye Tebandeke. Omulongo we ye Ssimbwa\nAbaami be abatiitiizi yabagoba n’abasikiza abalwanyi nnamige\nSSEKABAKA Mawanda okulinnya ku Nnamulondo yajja n’omulamwa gwa kugaziya Buganda n’okulwanyisa obwavu ng’anyaga ente n’ebyobugagga ntoko okuva mu Busoga oluvannyuma lw’okubatabaala n’abakuba n’abaleka nga bamwasimula.\nKyokka yagenda okuva mu lutalo luno ng’anyiigidde abaami be abaamasaza abatiitiizi kye yava asalawo okubagoba n’abasikiza abalwanyi be nnamige, abaatendekebwa okulwana.\nOkusinziira ku Sir Apollo Kaggwa, abaami bano abatiitiizi kwaliko Kangaawo afuga Bulemeezi ng’ono yali ayitibwa Naabugwamu, Kaggo owa Kyaddondo ne Ssekiboobo owa Kyaggwe.\nKyokka ng’omulungi bw’atabulako kamogo, Mawanda wadde yagaziya nnyo Buganda ng’alwana entalo n’Abasoga era n’Abanyoro bwatyo n’agaziya Buganda ku luuyi lw’e Bulemeezi naye era entalo zino zaayingiza Kabootongo mu Buganda, endwadde ekyajojobya abantu n’okutuusa leero.\nSsekabaka Mawanda ye Kabaka owa 21. Kitaawe ye Ssekabaka Ndawula ne nnyina ye Luyiga muwala wa Sseggirinya ow’Engo .\nYafuga wakati wa 1738 ne 1740 ng’ayambibwako Katikkiro we Ssebanaakitta ow’Emmamba .\nOmutaka Wilson Sentoogo omuwandiisi w’olukiiko lw’abataka agamba nti Mawanda baamuzaala mu ngeri ya kyewuunyo olwa kitaawe Ndawula okulagira eyali Ssekiboobo mu biseera ebyo Nkalubo atte nnyina wa Mawanda n’olubuto lwe yalina ng’amuvunaana kuwanda malusu mu mmere bwe baali mu lubiri nga balya.\nOmanyi Omuganda tayagala muntu awanda malusu wali bantu ate bw’ogawanda awali abalya oba obizadde si kaakuba lubuto! (Empisa ey’obutawanda malusu mu bantu ne leero ekyali nkulu mu Buganda).\nEkiragiro ky’okutta omukazi ow’olubuto kyatiisa Nkalubo bwatyo n’afunayo omukyala omulala ow’olubuto gwe yatta n’olubuto lwe olwo ye Luyiga n’amukukusa n’amukweka ewuwe.\nLuyiga bwe yazaala omulangira Nkalubo n’amutwalira kitaawe Ndawula era ono yamukubako eriiso limu ng’amufaanana nnyo n’ajjukira ebyaliwo nnyina bwe yamuwandulira amalusu bwatyo mu bwangu n’amutuuma Mawanda kuba nnyina yawanda amalusu mu mmere.\nEKIKOLWA KYA NKALUBO Eky’obutatuukiriza kiragiro ekyaweebwa mu busungu kyayongera okunyweza Aboomusu n’okubafunira obuganzi embuga Akatabo ky’olulyo lw’abalangira abava mu Kibi Kaganda akaawandikibwa JM Kazaawula ne R.S. Luyombya kalaga nti Mawanda yawasa abakyala musanvu okuli Kikome eyazaala omulangira Bengo ,Nabunnya Nassaza eyazaala omulangira Malere ,Nabuuso teyazaala ,Nakasinde yazaala Abalongo Kato ne Wasswa.\nAbalala kuliko Namisango teyazaala , Nangozi yazaala omulangira Kirebe ne Nankomyo eyazaala omumbejja Namirembe.\nKyokka Sir Apollo Kaggwa mu Mpisa Z’Abaganda ayongerako nti Mawanda yalina abasebeyi 203 n’abazaana 390, bw’obagatta ku bakyala bali omusanvu be bakazi 600.\nAkatabo Ak’ Enjawulo\nEngeri omukazi gy’akuuma ensulo n’etekalira


Bukedde Online - Abali ku ludda oluvuganya mukomye effujjo - Museveni\nEbyokutwalira Bobi Wine abaana be okumulabako...\nPULEZIDENTI Museveni yazzeemu okukakasa Bannayuganga nti tagenda kukkiriza ffujjo mu Uganda n’abebyokwerinda abalagajjalira emirimu gyabwe.\nMu kiwandiiko ekyokuna kye yazzeemu okufulumya, yakakasizza nti abaabadde bavunaanyizibwa ku byokwerinda mu West Nile baagobeddwa mbagirawo.\nMu baagobeddwa kuliko omuduumizi wa poliisi mu bitundu bya West Nile, Jonathan Musinguzi.\nOno yasikiddwa Edward Mugweri ng’omuduumizi ow’ekiseera, akulira ekitongole kya poliisi ekikessi mu West Nile, akulira eby’ekikessi mu West Nile Emmanuel Mugisha, akulira eby’ekikessi mu Arua Elly Tugume.\nBano beegasse kw’eyali omuduumizi wa poliisi mu Arua Abbas Ssenyonjo eyasooka okugobwa n’atwalibwa e Masaka ekifo kye ne kiweebwa Henry Kintu.\nYagambye nti, Bobi Wine n’ekibinja kye be baavaako akavuyo konna mu Arua era singa abeebyokwerinda tebaakola kyetaagisa mu bwangu, abantu bangi abaali bagenda okuttibwa ekibinja kya Bobi Wine.\nNti, ekibinja kino kizze kikola effujjo okuva e Jinja ne Bugiri n’agamba nti, abantu be yagobye baalina obusobozi bwonna okutangira ekibinja kya Bobi Wine ne Zaake okukola effujjo kubanga baali baakirabako dda nga balikola e Jinja ne Bugiri.\nYagambye nti, alina obukakafu bw’obutambi obulaga ekibinja kino nga kikola effujjo bwe yagambye nti abantu balina okubulabako. Yagasseeko nti, ekibinja kya Bobi Wine kyali kikuhhaanyizza amayinja, ebiso nti waliwo n’ebigambibwa nti balina n’emmundu.\nYagasseeko nti, ayagala okwongera okwetegereza engeri ddereeva wa Bobi Wine Yasin Kawuma gye yattibwamu kyokka n’ategeeza nti, singa poliisi eba terina bikozesebwa mu kukkakkanya bujagalalo, esobola okukozesa amasasi aga ddala.\nYayogedde ne ku kwekalakaasa kw’e Mityana n’agamba nti abeegugunze, baabadde balina akakwate ku Zaake n’ategeeza nti, ebyembi, abantu abaabadde ku byabwe, baakubiddwa amasasi mu mmotoka omu n’afa.\nYagambye nti abaserikale babiri abaabadde ku byabwe nga tebatumiddwa baakubye amasasi agaakutte abantu abaabadde ku byabwe n’agamba nti, akulira ebyensimbi mu maka g’Obwapulezidenti Lucy Nakyobe agenda kunoonya famire y’eyafudde alabe bw’abayamba.\nYagasseeko nti, Zaake yakolagana n’abasawo mu ddwaaliro e Arua gye yali atwaliddwa n’adduka ku kitanda kyokka ekirungi yazuuliddwa mu ddwaaliro mu Kampala n’agamba nti, poliisi tennagendayo kumukwata wabula bw’awona emisango gye gimulinze.


Bukedde Online - Poliisi eragidde Zaake okuddamu okweyanjula\nAfande Bakaleke byongedde okumwonoonekera\nGav't egenda kugabira ab'e Buduuda essimu ...\nPOLIISI eragidde omubaka wa Mityana Municipality, Francis Zaake okweyanjula ku kitebe kya bambega e Kibuli ku Mmande.\nWinnie Kiiza, Zaake, Nsamba ne Bombi Wine nga bali mu maka ga Zaake.\nBya MOHAMMED SSEBULIBA, LUKE KAGIRI NE SOFIA NALULE\nZaake yagambye nti akyawulira obukosefu mu mubiri era akyayogeraganya ne balooya be batuuke ku kusalawo ku ky’okweyanjula ku poliisi ku Mmande eno nga bwe yalagiddwa.\nKu Lwokuna, ababaka ba Palamenti okuli Robert Kyagulanyi (Bobi Wine) owa Kyaddondo East, Winnie Kiiza (mukazi Kasese), Gerald Karuhanga (Ntungamo Municipality), Muwanga Kivumbi (Butambala), Patrick Nsamba (Kasanda North), Paul Mwiru (Bugiri), Emmanuel Ssempala Kigozi (Makindye Municipality), Florence Namayanja (Bukoto East), Angelina Osege (Soroti), Gilbert Oulanyah n’abalala baakyalidde Zaake okumubuuzaako.\nZaake ne Bobi Wine baawayizza okumala akaseera nga bejjukanya bye baayitamu oluvannyuma lw’akavuyo akali mu Arua nga August 13, 2018 bwe baabakwatira mu kampeyini za Arua Municipality nga banoonyeza Kassiano Wadri akalulu.\nZaake yeewuunyizza okulaba ttiimu y’ababaka eyamukyalidde nga nnene kubanga yabadde asuubira abantu batono.\nYabeebazizza okumulaga omukwano n’abasaba n’okumubeererawo mu misango egyamuggulwako okuli okulya mu nsi olukwe n’okutoloka ku bakuumaddembe.\nYabategeezezza nti yafunye ebiragiro okuva ku poliisi ebimujjukiza okweyanjula ku kitebe kya bambega e Kibuli ku Mmande eno (enkya). Zaake yali yaweebwa omwezi gumu okuddamu okweyanjula ku poliisi e Kibuli era gwaweddeko ku nkomerero ya wiiki ewedde.\nWabula omwogezi wa poliisi mu ggwanga, Emillian Kayima yagambye nti bannabyabufuzi ab’oludda oluvuganya gavumenti bazimbulukusa nnyo ensonga olw’ebigendererwa byabwe n’ategeeza nti Zaake bw’aba teyeewulira bulungi alina okuwandiikira ababeera bamwetaaga n’abategeeza embeera mw’ali ne basalawo oba bongezaayo okweyanjula kwe.\nOmwezi oguwedde, omubaka Betty Nambooze owa Mukono Municipality naye yalagirwa okweyanjula ku poliisi oluvannyuma n’atwalibwa mu kkooti e Nakawa kyokka yagendera mu kagaali nga yeemulugunya okumuleppusa ng’amagulu gakyamuluma.\nAsabye abantu okuwa omusaayi\nAbasawo mu ddwaliro e Masaka balaajanidde RDC